Ibu tunggal menangis, sujud syukur terlepas hukuman gantung

MELAKA: Seorang ibu tunggal menangis dan melakukan sujud syukur apabila terlepas hukuman gantung selepas Mahkamah Tinggi Melaka membebaskannya atas dua pertuduhan mengedar pelbagai jenis dadah seberat 1.6 kilogram.

Hakim Datuk Anselm Charles Fernandis membuat keputusan itu terhadap Huda Humairah Liang Moi Yin, 43, yang juga ibu kepada empat orang anak.

“… selepas meneliti dan mengambil kira laporan forensik dan analisis DNA pada sikat dan tuala mendapati bukan saja DNA tertuduh dan orang kena tuduh dua tetapi terdapat orang lain yang tidak dikenali.

“Tuala dan sikat yang dijumpai dalam tandas di apartmen tersebut adalah bersambung dengan bilik yang dijumpai dadah tersebut. Didapati juga beberapa orang dan set kunci dijumpai yang mempunyai akses ke bilik utama tersebut,” kata Anselim.

Mahkamah turut membebaskan wanita itu daripada empat pertuduhan memiliki pelbagai jenis dadah dan racun.

Bagaimanapun mahkamah mendapati Huda Humairah bersalah atas satu pertuduhan memiliki dadah seberat 20.25 gram dan dijatuhi hukuman penjara empat tahun bermula dari tarikh tangkap pada 13 Oktober 2018.

Penjual buah itu didakwa melakukan semua kesalahan tersebut di kawasan meletak kenderaan dan di sebuah unit apartmen di Pinggiran Bunga Raya di sini.

Pertuduhan dikemukakan mengikut Seksyen 39B (1)(a) Akta Dadah Berbahaya 1952 (ADB) yang memperuntukkan hukuman mati atau penjara seumur hidup jika sabit kesalahan; Seksyen 12 (2) ADB dan Seksyen 30 (3) Akta Racun 1952.

Perbicaraan bermula pada 15 September 2020 dengan 19 saksi pendakwaan dan tiga saksi pembelaan memberi keterangan.

Pendakwaan dikendalikan Timbalan Pendakwa Raya Mohd Nabilarif Mohd Rosli manakala tertuduh diwakili peguam Quek Kia Ping. – BERNAMA


Tiga sekeluarga terkandas 22 hari di Sudan selamat kembali ke Malaysia

SEPANG: Seorang ibu warganegara Malaysia bersama dua anaknya yang terperangkap di wilayah Al Gaza, Sudan ekoran konflik di negara itu, selamat kembali ke tanah air hari ini selepas 22 hari terkandas.

Junaidah Selamat, 49, dan dua anaknya Mohamad Ashraf, 18, dan Juliana Ashraf, 23, tiba di Lapangan Terbang Antarabangsa Kuala Lumpur (KLIA) di sini menerusi penerbangan Saudia SV842 yang mendarat pukul 4.15 pagi tadi.

Namun malangnya, suami beliau yang merupakan warganegara Sudan, Ashraf Gasim Elsimd, 54 masih terkandas di Port Sudan kerana tidak memiliki pas residen Arab Saudi.

“Dia (suami) kini berada di Port Sudan dan Alhamdulillah dalam keadaan selamat kerana telah keluar dari Khartoum yang masih tegang. Saya harap urusannya (untuk kembali ke Malaysia) dipermudahkan dan kami sekeluarga dapat bersatu semula,” katanya kepada media sejurus tiba di KLIA dan disambut pegawai Wisma Putra.

Pertempuran antara Angakatan Tentera Sudan dan pasukan separa tentera Rapid Support Forces (RSF) yang tercetus di Khartoum dan kawasan sekitar pada 15 April lepas telah mengorbankan lebih 500 orang, dengan lebih 5,000 cedera serta lebih 100,000 penduduk dipaksa melarikan diri ke negara jiran.

Junaidah merakamkan jutaan terima kasih kepada semua petugas Kedutaan Besar Malaysia di Sudan, pegawai Konsulat Jeneral Malaysia di Jeddah, kerajaan Arab Saudi, Kedutaan Besar Pakistan di Sudan serta semua pihak yang membantu membawa beliau dan anak-anak agar selamat keluar dari Khartoum.

Berkongsi pengalaman di Sudan, anak kelahiran Jeram, Selangor itu berkata sebelum pertempuran berlaku pada 15 April lepas, suaminya mengambil anak-anak dari sekolah dan menyatakan peperangan akan berlaku.

“Masa itu saya merasakan ia adalah perkara biasa kerana memang biasa berlaku demonstrasi di Sudan. Tetapi pada hari kedua (16 April) ketika bangun untuk solat Subuh kedengaran bunyi tembakan dan tembakan dari kereta kebal sehingga rumah kami bergegar malah peluru-peluru mula memasuki kediaman,” kata ibu kepada empat anak itu.

Junaidah berkata selepas itu situasi kian meruncing sehingga bekalan elektrik terputus, barang keperluan terutama air minum tiada lagi dijual sehingga orang awam kini mengambil kesempatan untuk memecah masuk rumah dan kedai mencuri harta dan makanan.

“COVID-19 lebih baik dari peperangan kerana peperangan ini antara hidup dan mati. Kalau sakit tidak boleh ke hospital kerana semuanya telah ditawan tentera untuk dijadikan markas. Bangunan am lain seperti sekolah juga dijadikan penempatan tentera. Kalau nak keluar beli makanan, ada sekatan askar dan mereka suruh patah balik kalau tak dengar cakap, akan kena tembak,” katanya.

Junaidah berkata, selepas enam hari beliau mendapat maklumat dari kakaknya di Malaysia menyatakan Wisma Putra menjalankan proses evakuasi rakyat Malaysia keluar dari Sudan, namun sudah terlambat kerana namanya tidak dipanggil kerana tidak berdaftar dengan Kedutaan Besar Malaysia di Khartoum.

“Oleh itu anak saya yang berada di Malaysia, Ahmad Ashraf, 25 memaklumkan kepada Wisma Putra dan kemudian diberi nombor telefon untuk dihubungi di Sudan. Selepas Kedutaan Besar Malaysia di Sudan menjawab e-mel saya. Kebetulan saya memang kena balik Malaysia pada September sebab pasport perlu diperbaharui,” katanya.

Selepas itu, beliau berkata Wisma Putra memaklumkan untuk pergi ke Port Sudan namun perjalanan itu mendebarkan kerana setiap 10 minit ada sekatan jalan oleh tentera namun perjalanan itu dipermudahkan dengan penyediaan dokumen-dokumen. – BERNAMA


Isu tanah runtuh: Kerajaan sepatutnya bekukan pembangunan di lereng bukit – Aktivis

CYBERJAYA: Aktivis alam sekitar, Puan Sri Shariffa Sabrina Syed Ali mengingatkan supaya semua pihak tidak menyalahkan rakyat yang pergi berkhemah di kawasan lereng bukit.

Bekas Presiden Pertubuhan Pelindung Khazanah Alam Malaysia (PEKA) itu berkata demikian ketika mengulas isu kejadian tanah runtuh di tapak perkhemahan di Gohtong Jaya, Genting Highland baru-baru ini.

Menurut Shariffa Sabrina, yang salahnya dalam perkara ini adalah mengapa pihak berkuasa membiarkan pihak pembangunan membuka kawasan seperti di lereng bukit sesuka hati.

“Daripada tidak membenarkan kita pergi berkhemah, kenapa pihak berkuasa, kerajaan tidak membekukan lesen-lesen pembukaan hutan, tidak membekukan lesen-lesen pembalakan atau tidak membekukan pembangunan di lereng-lereng bukit.

“Itu yang mustahak, itu yang sepatutnya kerajaan buat dulu,” katanya kepada MEDIA VARIASI pada Jumaat ketika dihubungi untuk mengulas isu tersebut.

Katanya, sepatutnya tidak dibenarkan lagi menjalankan apa-apa aktiviti pembangunan daripada 400 meter aras laut.

Shariffa Sabrina menyatakan beliau sedih kejadian tanah runtuh itu berlaku kerana orang-orang yang tak bersalah dan tak berdosa yang menjadi mangsa.

Namun, katanya, perkara seperti itu beliau sudah nampak akan berlaku.

“Sudah terlampau banyak dan saya sudah cakap berkali-kali, kita ini terlampau banyak sangat pembangunan tidak kisahlah sama ada bangunan, jalan raya, pembukaan tanah untuk agrikultur yang tidak mengikut SOP, terlampau banyak.

“Tidak ada pihak-pihak penguat kuasa yang datang memeriksa, tengok tempat itu selamat atau tidak, kenapa ada pembukaan tanah, semua itu tidak ada sesiapa yang memeriksa.

“Maknanya sesiapa pun boleh buka tanah sesuka hati atau pun ada unsur-unsur yang tidak betul di sini yang kita tidak tahu,” tegasnya.

Beliau menekankan kerajaan perlu pentingkan penjagaan hutan berbanding pembangunan di kawasan hutan.

“Macam yang saya cakap, kenapa kita di Malaysia ini perlukan hutan untuk menampung hujan sepanjang tahun, jadi kita sekarang ini sudah tak cukup hutan kerana hutan kita sudah sangat kurang, terlampau kurang.

“Jadi, bila hujan, tanah tak dapat untuk menampung air, itu yang terjadinya tanah runtuh, itu yang terjadinya bermacam-macam bala bencana,” jelasnya lagi.

Author

Faridah Amiratul

View all posts

View all posts


Petronas akan teruskan projek cari gali di Laut China Selatan – PM Anwar

Beliau berkata, ini kerana Malaysia menganggap bahawa projek cari gali yang dilakukan ketika ini berada di dalam kawasan atau wilayah negara.

“Bagaimanapun kalau negara China anggap ini hak mereka, kita boleh buka untuk rundingan, tapi sementara itu, untuk usaha cari gali, kita akan teruskan. Saya tidak mahu elak daripada meneruskan rundingan, kerana ini pendiran ASEAN.

“ASEAN merasakan semua tuntutan bertindih harus diselesaikan secara rundingan, tapi setakat ini Malaysia bertegas bahawa ini (projek cari gali) adalah di kawasan atau wilayah Malaysia,” katanya pada sesi waktu Pertanyaan-Pertanyaan Menteri di Dewan Rakyat hari ini.

Beliau menjawab soalan Datuk Seri Takiyuddin Hassan (PN-Kota Bharu) yang ingin tahu sama ada Perdana Menteri ada membincangkan isu berhubung keselamatan serantau dalam lawatan rasminya ke China baru-baru ini, terutamanya dengan kehadiran tentera laut China di Laut China Selatan.


‘The Speedy Jantan’ belum angkat bendera putih

KUALA LUMPUR: Adakah nama Khairul Hafiz Jantan, pelari terpantas negara dan bekas jaguh pecut Asia Tenggara masih diingati peminat olahraga tempatan mahupun dalam kalangan pelari pecut di rantau ini?.

Selepas merangkul pingat emas di Sukan SEA 2017 di sini, pemegang rekod kebangsaan 100 meter (m) berusia 24 tahun itu bergelut meneruskan kecemerlangan beliau susulan dihimpit beberapa isu kecederaan, selain krisis pertukaran jurulatih yang turut membantutkan perkembangan prestasinya.

Pelbagai masalah dihadapinya menyaksikan hasrat Khairul Hafiz yang mendapat julukan ‘The Speedy Jantan’ untuk mempertahankan emas di Sukan SEA 2019 di Filipina tidak kesampaian sebelum beliau turut gagal melepasi had kelayakan untuk beraksi di Sukan SEA ke-31 di Hanoi, Vietnam pada Mei.

Berdasarkan statistik, selepas mencipta rekod 100m kebangsaan dengan catatan masa 10.18 saat (s) pada 2016, graf prestasi Khairul Hafiz semakin menurun apabila merekodkan catatan peribadi terbaik musim 2017 10.24s diikuti pada 2018 (10.28s), 2019 (10.50s) dan 2022 10.56s.

Namun, pemenang emas Kejohanan Olahraga Remaja Asia 2016 itu belum mahu menyerah kalah dengan beliau kini berada di landasan tepat untuk kembali ke tahap terbaik menjelang penampilannya dalam acara 100m di temasya Sukan Perpaduan Islam di Konya, Turkiye dari 9 hingga 18 Ogos ini.

Beliau berkata prestasinya dirasakan mula menunjukkan peningkatan sejak kembali berlatih di bawah kendalian jurulatih pecut tempatan Mohd Poad Md Kassim bermula April tahun lepas.

“Selepas menjalani latihan penuh bersama coach Poad, alhamdulillah masa (larian), teknik saya semakin baik kerana dia tahu cara hendak betulkan semula larian saya,” katanya yang menyasarkan masa antara 10.3s dan 10.4s di Konya ketika ditemui baru-baru ini.

Atlet kelahiran Melaka itu turut menyasarkan untuk melayakkan diri beraksi di Sukan SEA 2023 di Kemboja dan optimis mampu kembali mencapai prestasi terbaik seterusnya mencipta kejutan pada masa hadapan.

“Insya-Allah tidak mustahil perkara (kembali ke kemuncak prestasi) itu berlaku sebab kita tahu semua itu rezeki dan saya sudah cuba yang terbaik dengan apa yang diajar coach, saya pun dah buat masa yang diminta coach dan saya tidak terlepas satu pun sesi latihan,” katanya.

Pada temasya di Konya, Khairul Hafiz juga akan beraksi dalam acara 4x100m bersama pemenang emas 100m Sukan SEA 2019 Muhammad Haiqal Hanafi, Muhammad Arsyad Md Saat dan Jonathan Nyepa.

Muhammad Haiqal akan menyertai Khairul Hafiz dalam acara 100m sementara Muhammad Arsyad dan Jonathan masing-masing mengambil bahagian dalam 200m. – BERNAMA


Lelaki hilang di kawasan Tasik Gubir ditemukan lemas

SIK: Seorang lelaki yang dilaporkan hilang di kawasan Tasik Gubir dekat sini Isnin lepas ditemukan lemas di sungai berhampiran tasik itu petang Rabu.

Ketua Polis Daerah Sik, DSP Abdull Razak Osman berkata, mayat Muhammad Amirul Akmal Rashid, 29, dijumpai terapung di tengah sungai itu pada 4.47 petang kira-kira 50 meter dari tempat dia dipercayai dihanyutkan arus deras.

“Pasukan penyelamat yang membawa mayat mangsa tiba di pangkalan kira-kira 6 petang tadi dan menyerahkan kepada polis untuk bedah siasat di Hospital Sultanah Bahiyah, Alor Setar,” katanya dalam kenyataan malam ini.

Isnin lepas, Muhammad Amirul Akmal dilaporkan dikhuatiri lemas di kawasan Tasik Gubir pada 4.57 petang.

Abdull Razak berkata Muhammad Amirul Akmal berkhemah dan bermalam di Tasik Gubir bersama tujuh rakannya untuk memancing dan menjala ikan sehari sebelum itu.

“Menurut rakan mangsa, pada 9.30 pagi Isnin, enam daripada mereka termasuk mangsa menaiki bot untuk memancing dan meninggalkan dua rakan lain di tapak perkhemahan. Pada kira-kira 1.30 tengah hari, keenam-enam mereka pulang dan pergi ke sungai berdekatan tapak khemah untuk menjala ikan.

“Mereka turun dari bot dan berjalan di laluan sungai. Selang beberapa minit, arus sungai menjadi deras dan laju menyebabkan mereka panik dan melarikan diri ke tebing sungai namun mangsa tidak sempat menyelamatkan diri,” katanya. – BERNAMA


Dr Tako sumbang 11 kiosk percuma untuk usahawan

KUALA KRAI: Penyedia produk makanan, Dr Tako menyumbangkan 11 kiosk percuma untuk usahawan baharu.

Menerusi kenyataan medianya, Pengasas Dr Tako, Mohd Aliff Ab Kadir berkata, menerusi program tersebut usahawan yang sangat komited bersama Tako akan berkongsi rezeki dengan pemberian minyak percuma 500.

Program ini hasil kerjasama antara Polis Kuala Krai, Shell, Kementerian Perdagangan Dalam Negeri Dan Kos Sara Hidup (KPDNKSH) dan Majlis Tindakan Pengguna Negara (MTPN).

Beliau menyasarkan perniagaan Dr Tako akan diperluaskan ke Lembah Klang dengan lebih 30 ke 40 usahawan baharu akan bersama.

Program sumbangan Dr Tako dirasmikan oleh Ketua Polis Daerah Kuala Krai, Superintenden Suzaimi Mohamad.

Turut hadir ADUN Guchil, Hilmi Abdullah; Pengusaha Shell, Ismon Abu Bakar; wakil KPDNKSH Kuala Krai, Sulaiman Derahin dan Timbalan Presiden MTPN, Abdul Malik Jamaran.

Author

Tun Puteh Wanti

View all posts

View all posts


Penuntut antarabangsa ditahan miliki bahan pornografi kanak-kanak

KUALA LUMPUR: Polis menahan seorang penuntut antarabangsa kerana disyaki memiliki bahan pornografi kanak-kanak di Seremban, Negeri Sembilan, Isnin lepas.

Setiausaha Polis Diraja Malaysia (PDRM) Datuk Noorsiah Mohd Saaduddin berkata penahanan lelaki berumur 24 tahun yang menuntut di sebuah pusat pengajian tinggi itu merupakan hasil kerjasama antara PDRM dengan Biro Siasatan Persekutuan Amerika Syarikat.

Beliau berkata pemeriksaan polis menemukan sejumlah besar bahan pornografi kanak-kanak dalam komputer riba dan telefon bimbit milik lelaki terbabit.

Menurutnya, hasil siasatan mendapati lelaki terbabit menggunakan aplikasi media sosial untuk berkomunikasi dan memerangkap mangsa serta melakukan ugutan (sextortion) bagi mendapatkan bahan berunsur seksual daripada mangsa yang terdiri daripada kanak-kanak di luar negara.

“Suspek akan dibawa ke Mahkamah Majistret Seremban hari ini untuk dituduh di bawah Seksyen 5 Akta Kesalahan-Kesalahan Seksual Terhadap Kanak-Kanak 2017,” katanya dalam kenyataan hari ini. – BERNAMA


MSU terima anugerah Universiti Malaysia Terbaik TVET

CYBERJAYA: Management and Science University (MSU) menerima anugerah Universiti Malaysia Terbaik (Pendidikan Teknikal dan Latihan Vokasional – TVET) bersempena anugerah Malaysia Education dan TVET 2023.

MSU dalam satu kenyataan berkata, pengiktirafan itu menyerlahkan komitmen MSU selaku institusi pendidikan tinggi yang mempelopori pendidikan berteraskan TVET di Malaysia dan global.

“Pelaksanaan pelbagai strategi inovatif dengan memberikan penekanan khusus kepada elemen TVET merentasi silibus pelbagai program pengajian memperkasa lagi aspirasi ini.

“Kejayaan ini juga rantaian daripada pengiktirafan Accreditation Services for International Schools, Colleges and Universities (ASIC) berpengkalan di United Kingdom (UK) apabila MSU menerima anugerah sebagai Model Universiti Global TVET dan Outstanding Leadership in International TVET Education pada 2018,” katanya.

Kenyataan sama turut memaklumkan bahawa pemenang dinilai berdasarkan kriteria seperti kepimpinan, produktiviti, inovatif, kelestarian, kecemerlangan jenama, kecemerlangan perkhidmatan dan produk, serta kecemerlangan start-up baru.

Author

Diyana Rahip

View all posts

View all posts


Tapir sesat di tingkat lima parkir hotel ditangkap, dibawa ke Zoo Melaka

MELAKA: Seekor tapir dianggarkan seberat 250 hingga 290 kilogram ditemukan sesat di tingkat lima kawasan parkir kenderaan di sebuah hotel di Banda Hilir di sini hari ini, sebelum ditangkap dan dipindahkan ke Zoo Melaka.

Pengarah Jabatan Perlindungan Hidupan dan Taman Negara (Perhilitan) negeri, Mohd Firdaus Mahmood berkata, pihaknya bersama dengan petugas bomba mengambil masa kira-kira empat jam dalam operasi menangkap dan memindahkan haiwan itu.

“Pihak Perhilitan telah membuat pemerhatian dan cuba mengesan tapir itu sejak dua minggu lepas yang dipercayai sesat dari habitat asal iaitu kawasan hutan di utara Melaka yang bersempadan dengan Negeri Sembilan dan Johor.

“Kita juga mendapat maklumat dan panggilan mengenai kewujudan tapir ini di beberapa tempat (sebelum ini) namun tidak berjaya dijejaki sehingga akhirnya ia ditemukan hari ini, sesat di tingkat lima, ia dipercayai naik ke tingkat atas mengikut laluan kenderaan,” katanya kepada pemberita di sini hari ini.

Beliau berkata pada mulanya 10 anggota Perhilitan digerakkan ke hotel berkenaan selepas menerima maklumat mengenai kemunculan haiwan itu, dan mereka menunggu tapir itu sehingga ia tenang dan stabil sebelum menangkapnya.

Katanya tapir itu mengalami luka-luka kecil di bahagian kaki dan dipindahkan ke Zoo Melaka untuk dirawat sebelum dihantar ke Pusat Menyelamat Hidupan Liar (NWRC) di Sungkai, Perak.

Sementara itu komander operasi bomba Melaka, Pegawai Bomba Kanan II Sopian Hassan berkata, lapan anggota dari Balai Bomba dan Penyelamat (BBP) Melaka Tengah digerakkan ke lokasi selepas pihaknya menerima panggilan mengenai kemunculan haiwan itu pada kira-kira pukul 9.04 pagi.

“Sejurus tiba lima minit kemudian di lokasi kita dapati ada seekor tapir di tingkat lima hotel dan meminta Perhilitan untuk menangkap haiwan itu. Operasi tamat pada pukul 2.30 petang,” katanya. – BERNAMA


Padah sebar video lucah kekasih, remaja maut dibelasah

KUALA LUMPUR: Seorang remaja yang dipercayai merakam dan menyebar video lucah kekasihnya menemui ajal selepas dibelasah bapa kepada kekasih berkenaan.

Mangsa, 18, disahkan meninggal dunia selepas menjalani rawatan di Hospital Umum Sarawak (HUS) dipercayai mengalami kecederaan parah pada awal pagi Jumaat.

Kejadian berlaku di sebuah pusat komersial di Jalan Tun Jugah oleh dua individu.

Pemangku Ketua Polis daerah Kuching, Superintendan Merbin Lisa berkata, dua suspek telah ditahan reman tujuh hari hingga 5 Ogos ini untuk membantu siasatan.

“Sepasukan polis dari cawangan Siasatan Jenayah D9 Ibu Pejabat Polis Daerah Kuching telah menahan dua lelaki tempatan berusia 43 dan 50 tahun.

“Kes dipercayai berpunca daripada kisah percintaan,” katanya dalam kenyataan.

Pihak polis telah mengklasifikasikan kes tersebut sebagai kes bunuh sebaik sahaja mangsa yang dimasukkan ke hospital dilaporkan meninggal dunia.

“Proses bedah siasatan akan dilakukan 30 Julai (Sabtu) dan kes kini disiasat di bawah Seksyen 302 Kanun Keseksaan,” tambahnya.

Author

Tun Puteh Wanti

View all posts

View all posts


Sebahagian laluan DUKE tutup sementara bermula 11 malam esok

KUALA LUMPUR: Sebahagian laluan di Lebuhraya Duta-Ulu Kelang (DUKE) akan ditutup bermula 11 malam esok (12 November) berikutan penganjuran acara larian ‘Kuala Lumpur Standard Chartered Marathon 2022’.

Konsortium Lebuhraya Utara Timur (KL) Sdn Bhd (KESTURI) dalam kenyataan hari ini memaklumkan laluan itu dijangka dibuka semula untuk kegunaan awam pada 11 pagi, Ahad (13 November).

Sehubungan itu, KESTURI menasihatkan orang ramai supaya menggunakan laluan alternatif sepanjang tempoh penutupan sebahagian laluan DUKE itu.

“Pihak penganjur akan menempatkan polis trafik di lokasi terlibat untuk tujuan pemantauan dan memastikan keselamatan orang awam,” menurut kenyataan itu.

Laluan masuk dan lencongan lebuh raya yang akan ditutup sementara itu ialah:

Susur masuk di Persimpangan Hillview ke DUKE bagi kedua-dua arah menghala Hulu Kelang-Ampang;

Susur masuk dari Lebuhraya Bertingkat Sungai Besi-Ulu Kelang (SUKE) di Persimpangan Hillview;

Susur masuk di bulatan Jalan 37/56, Taman AU2 Keramat;

Susur masuk selepas Kem Desa Tun Hussein Onn, Jalan Jelatek ke DUKE;

Susur masuk melalui Jalan Semarak (Pusat Latihan Polis (Pulapol) dan Kementerian Pertahanan (Mindef);

Susur masuk melalui Jalan Ayer Jerneh, Setapak;

Susur masuk di persimpangan lampu isyarat Bandar Dalam ke DUKE;

Laluan utama dari arah Greenwood/Karak akan dilencongkan ke persimpangan Bandar Dalam, Bandar Baru Sentul dan Jalan Gombak;

Susur masuk melalui tanjakan Jalan Pahang bagi kedua-dua arah menghala Plaza Tol Sentul Pasar dan Plaza Tol Batu;

Susur masuk tanjakan Tiara Titiwangsa;

Susur masuk di tanjakan Sentul berhampiran Plaza Ong Tai Kim;

Susur masuk ke DUKE Fasa 2 (Tun Razak Link) dari arah Hospital Kuala Lumpur (HKL) dan Pusat Dagangan Dunia (WTC);

Plaza Tol Sentul Pasar Tambahan dari arah Gombak menuju ke HKL atau pusat bandar;

Susur masuk ke DUKE dari Kampung Puah dan Ekovest Berhad menghala ke Plaza Tol Batu;

Susur keluar masuk Jalan Ipoh melalui DUKE. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Anwar saman Pesuruhjaya PAS Perak berhubung ucapan berbaur fitnah

KUALA LUMPUR: Perdana Menteri, Datuk Seri Anwar Ibrahim memfailkan saman fitnah terhadap Pesuruhjaya PAS Perak Razman Zakaria berhubung ucapan yang didakwa mengaitkan beliau membawa budaya songsang lesbian, gay, biseksual dan transgender (LGBT) serta menyokong ideologi komunis.

Anwar, yang juga Pengerusi Pakatan Harapan memfailkan saman itu menerusi Tetuan S N Nair & Partners di Mahkamah Tinggi Taiping dengan menamakan Razman, yang juga Ahli Dewan Undangan Negeri Gunong Semanggol selaku defendan tunggal.

Berdasarkan pernyataan tuntutan, Anwar selaku plaintif mendakwa pada 6 November lepas, defendan berucap mengenai perkara itu pada kempen Pilihan Raya Umum ke-15 di pasar malam Tebuk Pancur, dan ucapan berkenaan disiarkan secara langsung melalui klip video di akaun Facebook defendan  yang mendapat tontonan melebihi 94,400 kali, melebihi 5,100 reaksi, 429 kali perkongsian dan melebihi 2,600 komen sehingga Isnin.

Dakwa Presiden PKR itu, siaran video langsung Facebook tersebut kemudian diterbitkan menerusi artikel  bertarikh 6 Nov, dalam Bahasa Malaysia dan Bahasa Inggeris di dalam sebuah portal berita.

Ahli Parlimen Tambun itu mendakwa kata-kata fitnah itu dan penerbitan artikel berkenaan antara lain membawa maksud beliau adalah seorang penipu, mengamalkan dan menyokong ideologi komunis serta menggalakkan perkahwinan sejenis.

Dakwa plaintif, kata-kata fitnah itu dibuat untuk menjatuhkan reputasinya dan dakwaan dalam artikel berkenaan adalah tidak benar kerana plaintif sentiasa memperjuangkan ajaran dan nilai teras Islam dan mengecam semua dakwaan agenda LGBT selain memperjuangkan agenda reformasi yang lebih besar untuk tadbir urus.

Anwar mendakwa kata-kata fitnah oleh defendan dibuat bertujuan untuk mencemarkan nama baik plaintif dengan menghasut orang ramai dan menimbulkan kebencian terhadapnya dan parti semasa tempoh berkempen untuk PRU15 bulan lepas.

Menurut plaintif, defendan telah melanggar Seksyen 4A Akta Kesalahan Pilihan Raya 1954 bagi kesalahan menimbulkan permusuhan semasa kempen pilihan raya selain mendakwa defendan gagal mengemukakan permohonan maaf kepada plaintif berhubung tindakannya itu.

Oleh itu, plaintif menuntut ganti rugi am, pampasan, teruk dan teladan serta memohon perintah injunksi untuk menghalang defendan atau ejennya daripada terus mengungkapkan atau menyebabkan penerbitan artikel memfitnah yang serupa selain menuntut kos, faedah dan relif lain yang sesuai.

Peguam Datuk SN Nair ketika dihubungi Bernama mengesahkan perkara itu. – BERNAMA


Stadium Darul Makmur bakal berwajah baharu, ceria

KUANTAN: Peminat sukan di negeri khususnya bola sepak bakal melihat wajah baharu yang lebih ceria di Stadium Darul Makmur (SDM) susulan kerja-kerja naik taraf di stadium itu sejak bulan lepas.

Proses naik taraf itu melibatkan kerja-kerja mengecat bangunan luar SDM serta kerja membaik pulih 11 set tandas di stadium tersebut melibatkan kos bernilai RM1.3 juta.

Exco Komunikasi dan Multimedia, Belia, Sukan dan Badan-badan Bukan Kerajaan Pahang, Fadzli Mohamad Kamal memberitahu, kerja-kerja mengecat bangunan luar stadium itu sudah mencapai tahap 60 peratus dan dijangka siap dalam tempoh sebulan lagi.

“Insya-ALLAH kita bakal menyaksikan wajah baharu stadium kebanggaan negeri Pahang ini tidak lama lagi.

“Untuk tandas pula, satu set telah siap dibaik pulih dan dalam masa terdekat ini, kesemua tandas dan surau di Stadium Darul Makmur akan mengalami proses sama,” kata beliau.

Sebelum ini, beliau telah meninjau proses tersebut pada Selasa bersama Pengurus Perbadanan SDM, Izad Zainal Muhammad Safian baru-baru ini.

“Kerajaan negeri Pahang amat menitik beratkan usaha menambah baik kemudahan dan infrastruktur di Stadium Darul Makmur. Selepas ini, banyak lagi inisiatif yang akan dilakukan. Insya-ALLAH.

“Kita juga terbuka dan mengalu-alukan sebarang teguran membina daripada orang ramai untuk menambah baik fasiliti di stadium ini,” tambah beliau lagi.

SDM yang mula dibuka pada 1973 mampu memuatkan kapasiti maksimum hingga 30,000 orang turut menawarkan kemudahan trek olahraga dan balapan di dalam stadium tersebut. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


Isu kebocoran siasatan SPRM terhadap Hakim Nazlan telah dijelaskan di Dewan Rakyat – Azalina

KUALA LUMPUR: Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said menjelaskan beliau telah memberi jawapan secara lisan di Dewan Rakyat pada 23 Februari lepas berhubung isu kebocoran penyiasatan Suruhanjaya Pencegahan Rasuah Malaysia (SPRM) berkaitan Hakim Mahkamah Rayuan Datuk Mohd Nazlan Mohd Ghazali dan hasil siasatannya.

Menerusi satu kenyataan di sini malam tadi, beliau berkata perkara itu telah dibangkitkan Ahli Parlimen Tenggara Manndzri Nasib dan Ahli Parlimen T,asek Gelugor, Datuk Wan Saiful Wan Jan pada persidangan tersebut.

Azalina berkata, beliau telah menjelaskan bahawa SPRM melalui surat bertarikh 21 Feb lepas telah memaklumkan bahawa satu laporan siasatan suruhanjaya itu terhadap Mohd Nazlan telah dikemukakan kepada Ketua Hakim Negara berhubung pelanggaran Kod Etika Hakim 2009.

“Saya juga telah memaklumkan dalam Dewan Rakyat bahawa perkara ini tertakluk kepada keputusan Yang Amat Arif Ketua Hakim Negara selaras Fasal-Fasal 3 dan 3A Perkara 125, Perlembagaan Persekutuan.

“Jawapan balas saya kepada surat Tetuan Shafee & Co adalah selaras dengan jawapan saya di Dewan Rakyat serta fakta yang saya sedia maklum berkenaan dengan perkara ini dalam melaksanakan tanggungjawab saya selaku anggota pentadbiran kepada Parlimen,” katanya.

Azalina juga telah meminta Tetuan Shafee & Co untuk mengemukakan permohonan secara rasmi kepada SPRM sekiranya berhasrat untuk mendapatkan hasil siasatan berkenaan.

“Seperti mana yang saya tegaskan sebelum ini di dalam Dewan Rakyat, apa-apa perkara berkaitan ini adalah di bawah bidang kuasa Badan Kehakiman.

“Kerajaan senantiasa menghormati dan terus berpegang kepada prinsip doktrin pengasingan kuasa,” katanya. – BERNAMA


Kerani didenda RM3,500 miliki 62 video lucah

Tertuduh Noor Azmira Kamarudin, 44, turut diperintah oleh Majistret P. Sarulatha menjalani hukuman penjara tambahan selama lima bulan sekiranya dia gagal membayar denda itu. Dia membayar denda itu.

Berdasarkan kertas pertuduhan, bapa kepada seorang anak itu didakwa memiliki 62 video lucah dalam sebuah telefon bimbit di sebuah unit pangsapuri di Lebuh Kebun Nenas, Bandar Putera, Klang pada 8.30 malam, 23 Oktober 2018.

Dia melakukan kesalahan di bawah Seksyen 292 Kanun Keseksaan memperuntukkan hukuman penjara maksimum tiga tahun atau denda, atau kedua-duanya.

Terdahulu, Peguam Rajvinder Singh dalam rayuannya meminta mahkamah meringankan hukuman Noor Azmira kerana ia merupakan kesalahan pertama dilakukannya dan pengakuan anak guamnya turut menjimatkan masa mahkamah.

“Dia juga merupakan penyara tunggal keluarganya dan perlu menyara anaknya yang masih kecil serta ibu bapanya yang uzur di samping tidak mempunyai rekod jenayah lampau,” katanya.

Timbalan Pendakwa Raya Suruhanjaya Komunikasi dan Multimedia (MCMC), Fazril Sani Mohd Fadzil mengesahkan tertuduh tidak mempunyai rekod lampau namun memohon hukuman setimpal diberikan kepada Noor Azmira agar kesalahan tersebut tidak diulangi pada masa hadapan. – BERNAMA


Hanya tinggal 42 Rafflesia di dunia, 60 peratus diancam kepupusan!

BUNGA Pakma atau lebih dikenali sebagai Rafflesia dilaporkan semakin diancam kepupusan.

Kajian dilakukan oleh sekumpulan saintis termasuk dari Botanic Garden University of Oxford Botanic Garden mendapati sebanyak 25 daripada 42 spesis atau 60 peratus daripadanya kini menghadapi risiko kepupusan yang teruk, 15 dalam bahaya kepupusan dan dua lagi terdedah kepada kepupusan.

Malah, hanya satu spesis sahaja iaitu Rafllesia magnifica dimasukkan ke dalam senarai merah Union for Conservation of Nature (IUCN), lapor Amanz memetik Phys.

Untuk pengetahuan, bunga Rafflesia hanya ditemukan di Malaysia, Brunei, Indonesia, Filipina dan Thailand dengan ia mempunyai reputasi sebagai bunga yang mempunyai bau busuk seperti tubuh manusia yang reput.

Susulan ancaman kepupusan itu, para saintis kini menyarankan kesemua 42 spesis bunga Pakma dimasukkan ke dalam senarai merah IUCN.

Pada masa sama, pihak berkuasa di negara-negara yang mempunyai bunga itu turut disarankan untuk memelihara habitatnya yang semakin terancam diakibatkan oleh penebangan hutan.

Usaha untuk membiak bunga Paksa di luar habitat mereka juga perlu dilakukan sebelum terlambat.

Author

Diyana Rahip

View all posts

View all posts


KKD pertimbang penganjuran HAWANA di Sabah dan Sarawak – Fahmi

Menteri berkenaan, Fahmi Fadzil berkata, setelah penganjuran di luar Kuala Lumpur iaitu di Melaka pada tahun lepas dan di Perak bagi tahun ini, terdapat keperluan untuk membawa sambutan itu ke seluruh negara agar semua pengamal media dapat terlibat dengannya.

“Saya lihat (sambutan) ini boleh merantau pergi menjelajah ke negeri-negeri sebab setiap negeri ada biro-bironya… mungkin antara lokasi yang boleh kita pertimbangkan ialah Kota Kinabalu, Sabah dan Kuching, Sarawak bergantung kepada kesesuaian rakan-rakan media,” katanya selepas meninjau persiapan majlis kemuncak perasmian HAWANA 2023 di Pusat Konvensyen Casuarina di sini hari ini.

Beliau berkata, selain dapat berbincang dan bertukar-tukar fikiran, penganjuran HAWANA membolehkan pengamal media meluahkan kekangan serta cabaran bertugas di lokasi berbeza di setiap negeri di Malaysia.

“Ia merupakan peluang baik bagi pengamal media, setahun sekali sekurang-kurangnya media boleh berkumpul menyampaikan pandangan dan bertukar pendapat mengenai hala tuju industri ini,” katanya.

Fahmi juga berkata, beliau berpuas hati dengan persiapan majlis kemuncak HAWANA dan berharap penganjurannya kekal menjadi acara tahunan dalam kalendar KKD.

Presiden Persatuan Wartawan Bahagian Kuching, Ronnie Teo Teck Wei pula berkata, pengamal media di Sarawak berhasrat membawa momentum kemeriahan sambutan HAWANA ke Bumi Kenyalang tahun depan. – BERNAMA


Hasrat tunai haji melebur, wang nenek RM30,000 dimakan anai-anai

PETALING JAYA: Seorang lelaki hanya mampu berserah apabila wang simpanan milik neneknya berjumlah RM30,000 musnah dimakan anai-anai.

Menerusi perkongsian Khairul Azhar di Facebook, wang itu dikumpul oleh neneknya di dalam sebuah kotak bagi tujuan menunaikan haji pada tahun hadapan.

“Hari ini duit yang disimpan oleh nenek saya di kampung untuk tunaikan haji tahun depan sebanyak RM30,000 habis dimakan anai-anai.

“Separuh saya dah serahkan kepada BNM, kalau masih ada rezeki. Separuh lagi tak dapat di selamatkan,” katanya.

Perkongsiannya itu mendapat reaksi pelbagai daripada orang ramai yang turut terkesan dengan kejadian tersebut.

“Boleh bawa pergi BNM, walaupun bahagian kecil mereka boleh kesan nilainya,” komen seorang pengguna.

“Allahuakbar, lepas ni tak boleh simpan dalam kotak memang tempat anai-anai lah,” ujar Nor Sakiey.

“Akan datang kena simpan dalam bentuk emas bar. Pengajaran untuk semua juga ni,” pesan Ikin. – KOSMO

Authors

Media Variasi

View all posts

Diyana Rahip

View all posts

View all posts

View all posts


Didakwa tipu Agong, Zahid serah kepada polis siasat Papagomo

KEMAMAN: Timbalan Perdana Menteri, Datuk Seri Ahmad Zahid Hamidi menyerahkan kepada polis untuk menjalankan siasatan terhadap Papagomo yang mendakwanya menipu Yang di-Pertuan Agong untuk membentuk Kerajaan Perpaduan dengan Pakatan Harapan (PH).

Presiden UMNO itu berkata, susulan itu laporan polis juga telah dibuat berhubung dakwaan berkenaan semalam.

Justeru, beliau berharap tindakan sewajarnya diambil terhadap pembohongan dan penipuan fakta yang yang dilakukan oleh bekas Exco Pemuda UMNO itu berhubung isu berkenaan.

“Saya harap polis mengambil tindakan terhadap pembohongan yang dilakukan oleh beliau dan penipuan terhadap fakta yang sebenarnya.

“Apa yang telah kita lakukan adalah mengikut titah Tuanku Agong dan juga mengikut tatacara pembentukan sebuah kerajaan ketika itu, di mana pihak PH ketika itu ada 82 kerusi dan BN ada 30 kerusi. Maka ianya mencukupkan jumlah 112 yang dikemukakan oleh Kerajaan Perpaduan, mengikut titah Tuanku Agong,” katanya.

Beliau berkata demkian selepas Majlis Korban Perdana dan Jamuan Rakyat Bersama Timbalan Perdana Menteri di Pantai Penunjuk, Kemaman, pada Sabtu.

Terdahulu, Papagomo atau nama sebenarnya, Wan Muhammad Azri dalam satu siaran ‘live’ dilaporkan membuat tuduhan mengenai Ahmad Zahid yang didakwa telah menipu Yang di-Pertuan Agong untuk membentuk Kerajaan Perpaduan dengan PH selepas Pilihan Raya Umum ke-15 yang lalu. – Astro Awani

Author

Media Variasi

View all posts

View all posts


Peratusan keluar undi awal di Kedah, Kelantan 45 peratus setakat 10 pagi

PUTRAJAYA : Peratusan keluar mengundi awal bagi Kelantan dan Kedah pada Pilihan Raya Negeri (PRN) hari ini merekodkan sekitar 45 peratus setakat pukul 10 pagi tadi.

Menurut Suruhanjaya Pilihan Raya (SPR), peratusan undi awal di Pulau Pinang pula mencatatkan 42 peratus, diikuti Terengganu 41 peratus, manakala Negeri Sembilan 40 peratus dan Selangor 37 peratus.

Bagi Pilihan Raya Kecil (PRK) Kuala Terengganu pula merekodkan 34 peratus. – Utusan

Author

Media Variasi

View all posts

View all posts


Sindiket terima habuan RM10,000 setiap PATI masuk Malaysia

KUALA LUMPUR: Taktik licik sindiket penyeludupan pendatang asing tanpa izin (PATI) yang menggunakan khidmat bas ekspres dari Kota Bharu, Kelantan ke ibu negara terbongkar selepas digempur Jabatan Imigresen Malaysia (JIM) di Terminal Bersepadu Selatan (TBS) di sini pada Rabu lalu.

Operasi khas dari Bahagian Perisikan dan Operasi Khas Ibu Pejabat Imigresen Putrajaya kira-kira jam 4.30 petang itu berjaya menahan 36 PATI termasuk empat wanita.

Malah, difahamkan, sindiket mengenakan bayaran sebanyak RM10,000 bagi setiap PATI untuk masuk ke negara ini.

Ketua Pengarah Imigresen, Datuk Ruslin Jusoh berkata, imigresen berjaya mengesan tiga bas ekspres yang berasingan membawa PATI terbabit di Lebuhraya Pantai Timur sebelum diekori sehingga TBS.

“Pasukan operasi kemudian bertindak membuat pemeriksaan sebaik kesemua penumpang turun dari bas di TBS.

“Pemeriksaan mendapati PATI terbabit terdiri daripada 20 warga Bangladesh dan 16 warga Myanmar berusia lingkungan 19 hingga 45 tahun,” katanya dalam kenyataan pada Ahad.

Beliau berkata, semakan mendapati, tiada cap keselamatan pada pasport mereka, selain terdapat PATI yang tidak mempunyai sebarang dokumen perjalanan yang sah, serta memiliki rekod senarai hitam berdasarkan rekod kesalahan lampau.

Katanya, modus operandi sindiket ialah menyeludup PATI melalui laluan haram sebelum dibawa ke Pulau Pinang dan Kuala Lumpur dengan menggunakan pengangkutan awam bagi mengaburi pihak berkuasa.

Tegasnya, kejayaan ini rentetan operasi terdahulu yang dilaksanakan di lokasi yang sama pada Disember lalu dan Januari 2023.

“Kesemua PATI telah ditahan kerana disyaki melakukan kesalahan di bawah Akta Imigresen 1959/63 dan ditahan di Depot Imigresen Semenyih untuk siasatan lanjut,” jelasnya.

Author

Fazleen Safina Abd Jamil

View all posts

View all posts


Seniman buat laporan polis berhubung filem Mentega Terbang didakwa hina Islam

KUALA LUMPUR: Persatuan Seniman Malaysia (Seniman) membuat satu laporan polis berhubung filem indie, Mentega Terbang yang didakwa menghina agama Islam serta kandungan berbaur hasutan secara terbuka dalam beberapa babak filem berkenaan.

Setiausaha Agung persatuan itu, Mohd Hafiz Mohd Nafiah berkata, Seniman beranggapan bahawa filem itu tidak wajar ditayangkan di dalam mana-mana platform di negara ini dan harus diambil tindakan.

“Seniman menggesa pihak berkuasa menjalankan siasatan terperinci terhadap penerbit, pengarah dan penulis skrip filem berkenaan di bawah Akta Hasutan 1948 dan memohon Suruhanjaya Komunikasi dan Multimedia Malaysia (MCMC) untuk melakukan siasatan mengikut Akta Suruhanjaya Komunikasi dan Multimedia 1998.

“Seniman memandang serius isu berkaitan babak filem itu yang boleh menjejaskan keharmonian kaum dengan terkait isu agama Islam yang dilindungi di bawah Perlembagaan Persekutuan Bahagian 1 Fasal 3,” katanya kepada media selepas membuat laporan di Ibu Pejabat Polis Daerah Dang Wangi di sini hari ini.

Sementara itu, Ketua Polis Daerah Dang Wangi, ACP Noor Dellhan Yahaya ketika dihubungi Bernama berkata kes itu diserahkan kepada Polis Daerah Ampang Jaya untuk tindakan.

Filem Mentega Terbang yang disiarkan secara percuma di platform penstriman digital menerima bantahan daripada umat Islam di negara ini kerana didakwa mengandungi unsur pluralisme agama yang boleh menjejaskan akidah.

Dalam pada itu, Persatuan Penerbit Filem Malaysia (PFM) memberi teguran kepada penerbit filem tempatan agar lebih sensitif terhadap pembangunan kandungan filem yang menyentuh isu keagamaan, bangsa dan budaya di negara ini walaupun secara halus seperti yang didakwa cuba diketengahkan melalui filem Mentega Terbang.

Presiden PFM, Pansha berkata, syarikat produksi filem itu, Anomalist Production dan Meng Kheng Entertainmet telah melakukan kesalahan di bawah Akta 244 FINAS kerana tidak memohon Surat Perakuan Penggambaran serta tiada lesen pengeluaran filem daripada FINAS untuk menghasilkan naskhah tempatan.

“Walaupun filem Mentega Terbang disiarkan melalui platform penstriman digital dan kandungan filem itu di luar kawalan Lembaga Penapisan Filem (LPF) atau izin tayang daripada Finas, namun siaran di Internet masih boleh dikawal oleh MCMC dengan pelbagai cara,” katanya dalam kenyataan hari ini.

Beliau berkata, dasar perfileman negara yang berpandukan pada Akta 244 FINAS dan Akta Penapisan Filem 2002 (Akta 620) seharusnya dihormati.

“Pemantauan kandungan filem telah ditetapkan melalui agensi yang telah dipertanggungjawabkan dan bukan dari pihak lain seperti yang telah berlaku ke atas filem ‘Pulau’. PFM mohon tindakan segera dari pihak yang berkuasa,” katanya. – BERNAMA


Usul tidak tanding dua jawatan tertinggi UMNO tidak langgar perlembagaan parti

KUALA LUMPUR: Setiausaha Agung UMNO, Datuk Seri Ahmad Maslan berkata, tiada pelanggaran perlembagaan atau Peraturan Mesyuarat ketika Perhimpunan Agung 2022 baru-baru ini, yang melibatkan kelulusan usul tambahan tiada pertandingan dua jawatan tertinggi parti pada pemilihan akan datang.

“Semua berjalan dengan teratur. Sekitar 90 peratus perwakilan setuju dengan usul tiada pertandingan presiden dan timbalan. Sudah banyak kali dalam sejarah 77 tahun umur UMNO jawatan itu tidak dipertandingkan,” katanya dalam satu kemas kini di laman Facebooknya hari ini.

Dua hari lepas, Ahmad berkata, UMNO memberi penjelasan kepada Jabatan Pendaftaran Pertubuhan (RoS) berhubung usul tambahan yang diluluskan pada Perhimpunan Agung UMNO 2022 untuk jawatan presiden dan timbalan presiden tidak dipertandingkan pada pemilihan parti akan datang.

Katanya, beliau telah menemui Ketua Pengarah RoS, Mohd Nawardi Saad dan timbalannya di Putrajaya berhubung isu itu.

Ia susulan tindakan dua ahli UMNO pada 20 Januari mengemukakan aduan kepada RoS supaya semakan dibuat terhadap usul tambahan tersebut yang didakwa tidak sah. – BERNAMA


‘Pengampunan’ akaun Twitter yang disekat bermula minggu depan – Elon Musk

WASHINGTON: Pemilik Twitter Elon Musk berkata pada Khamis akaun yang disekat akan ditarik balik bermula minggu depan.

Langkah itu diambil susulan tinjauan yang dibuat baru-baru ini mengenai sama ada perlu memberikan “pengampunan” kepada akaun yang disekat telah mendapat lebih 3.1 juta undi menyaksikan 72.4 peratus responden bersetuju manakala 27.6 peratus tidak bersetuju.

Musk telah memulihkan beberapa akaun yang sebelum ini disekat kerana melanggar peraturan Twitter termasuk akaun bekas Presiden Donald Trump, anggota kongres Marjorie Taylor Greene dan Kanye West.

Akaun Twitter Trump disekat kerana didakwa menghasut untuk melakukan keganasan semasa insiden  Capitol 6 pada Janurai 2021 dan akaun Greene digantung selepas berulang kali berkongsi maklumat salah mengenai COVID-19  manakala West dikenakan tindakan kerana menciap kenyataan berunsur anti-Semitik, menurut Agensi Anadolu. – BERNAMA


Jaga-jaga! Lagi kes wanita kena ‘skodeng’ di tandas awam

CYBERJAYA: Jika dilihat di media sosial, banyak perkongsian mengenai kes tandas awam wanita dicerobohi individu yang mahu mengintip.

Dalam satu kejadian terbaharu, seorang wanita berkongsi detik cemas selepas mengetahui dia sedang dirakam ketika sedang menggunakan tandas awam.

Tindakan individu yang ingin merakam wanita itu di dalam tandas diketahui selepas dengan jelas dapat dilihat kedudukan telefon bimbit yang berada di celahan dinding tersebut.

Menerusi hantaran di Facebook Putrajaya Komuniti, Mohamad Fikri menasihati orang lelaki untuk menemani pasangan mereka di luar tandas supaya kejadian seperti itu dapat dielakkan.

“Kepada para wanita dan suami, hati-hati jika ingin menggunakan tandas awam atau tandas tempat kerja, periksa dulu keadaan sekeliling, biar kita ada perasaan curiga.

“Untuk para suami, temanilah isteri kita ke tandas (tunggu di luar tandas) takut ada mata gatal yang suka mengintai,”

Menurut Fikri, kejadian itu berlaku kepada isterinya pada hari Jumaat di kawasan sekitar Putrajaya.

Author

Nurul Ain Japri

View all posts

View all posts


‘Main langgar je, pendatang asing jahil undang-undang negara’

CYBERJAYA: Masalah sosial dan kes jenayah dalam kalangan etnik Rohingya di Malaysia sememangnya mencetuskan kebimbangan tentang keselamatan dan keamanan rakyat negara ini.

Tampil mengulas, Prof Dr Zaid Ahmad menyifatkan bahawa pendatang asing termasuk etnik minoriti Myanmar itu sebagai jahil terhadap undang-undang negara.

Profesor di Jabatan Pengajian Kenegaraan dan Ketamadunan, Fakulti Ekologi Manusia, Universiti Putra Malaysia (UPM) itu berkata, etnik tersebut tidak berasa takut akan peraturan negara ini berbanding rakyat tempatan.

“Mereka mungkin tak arif tentang peraturan dan sistem nilai di negara ini. Jadi, kita perlu memberi perhatian terhadap perkara itu sebelum menjadi lebih teruk.

“Masalah ketika ini adalah saluran komunikasi yang mana mereka tidak membaca akhbar, tidak follow media sosial kita.

“Kita bagi amaran kepada mereka melalui cara apa? Tampal notis di jalan pun mereka tak baca. Maknanya, mereka jahil peraturan dan undang-undang sebab main langgar je, ” katanya kepada MEDIA VARIASI.

Jelas Zaid Ahmad, etnik tersebut akan tinggal beramai-beramai di sesebuah lokasi menyebabkan rakyat tempatan berasa tidak selesa untuk masuk ke kawasan terbabit.

Beliau berkata, perkara itu perlu dipantau pihak berkuasa seperti polis dan imigresen, dengan memastikan tiada tempat yang diduduki etnik tersebut tidak boleh diakses dan tiada aktiviti tersembunyi.

Katanya, pihak berkuasa perlu turun ke lapangan dan melakukan operasi dengan lebih kerap untuk mengelakkan sebarang perkara tidak diingini.

“Jika ada sahaja tanda-tanda nak berlaku ada koloni dan sebagainya, pihak berkuasa perlu ambil tindakan awal untuk mencegah perkara itu supaya tidak berlaku.

“Apabila mereka sudah tubuhkan kumpulan dan kongsi gelap, semakin sukar untuk dikawal. Jadi, sebelum sesuatu perkara menjadi serius, kita perlu kesan lebih awal untuk mencegahnya.

Mengulas lanjut, beliau menegaskan bahawa, masyarakat negara ini harus memiliki sikap curiga dan tidak mudah percaya terhadap pendatang asing.

Beliau berkata, rakyat tempatan kebanyakannya akan berfikir masak-masak sebelum melakukan sesuatu tindakan tidak wajar di negara ini, berikutan komitmen keluarga dan perkara lebih penting.

“Tetapi, pendatang asing sebatang kara dan tiada pertimbangan berfikir panjang untuk melakukan sesuatu. Mereka kebanyakannya buat sesuatu mengikut kehendak masing-masing.

“Jadi, rakyat tempatan jangan mudah sangat tergoda dan terpedaya dengan mereka. Gadis-gadis kita adakalanya mudah sangat tertambat hati dengan mereka,” katanya.

Sebelum ini, media melaporkan beberapa aktiviti jenayah dilakukan oleh etnik Rohingya di negara ini, sekali gus mencetuskan perasaan tidak puas hati tentang kehadiran mereka.

Ia antara lain pada Khamis, seorang lelaki berusia 27 tahun dan remaja berumur 14 tahun mengaku tidak bersalah atas pertuduhan merogol, melakukan serangan seksual serta mencabul seorang pelajar Tingkatan 3 di dalam sebuah kereta.

Perbuatan tersebut dilakukan di kawasan lapang di Pantai Klebang, Melaka pada 14 September lalu.

November tahun lalu, empat etnik Rohingya yang disyaki melakukan kegiatan pecah rumah di sekitar Johor Bahru, Batu Pahat dan Kulai ditahan dalam beberapa serbuan.

Suspek terdiri daripada dua lelaki dan dua perempuan serta berusia lingkungan 14 hingga 27 tahun.

Bukan itu sahaja, April tahun lalu, beberapa tahanan etnik Rohingya yang meloloskan diri dari Depot Imigresen Sementara Relau di Bandar Baharu, Pulau Pinang didakwa memasuki kawasan sebuah taman perumahan dipercayai mencari pakaian.

Penduduk mendakwa, baki tahanan terbabit juga dipercayai kelaparan selepas mereka bersembunyi dalam kawasan hutan berdekatan.

Author

Fazleen Safina Abd Jamil

View all posts

View all posts


Kanak-kanak pesan McD RM17,000 guna servis layan diri

CYBERJAYA: Kiosk servis layan diri yang disediakan restoran makanan segera McDonald’s kini menjadi tempat mainan kanak-kanak.

Menerusi video TikTok oleh @rmdhn_ yang tular, dua kanak-kanak telah memesan makanan dan ia berjumlah lebih RM17,000.

Video itu mendapat 5.4 juta kesukaan dan lebih 300,000 tanda kesukaan.

Kanak-kanak lelaki dan perempuan kemungkinan sekolah rendah itu merakam skrin pesanan masing-masing untuk melihat siapa paling mahal pesanan.

Kanak-kanak perempuan berkenaan dengan agresif menekan tanda + beberapa kali dan memesan jagung bernilai RM188.

Akhirnya, kanak-kanak itu menang ‘pertandingan’ berkenaan dan melakukan tarian kegembiraan apabila semua pesanan bernilai RM17,152.

Author

Tun Puteh Wanti

View all posts

View all posts


Kertas siasatan Hadi Awang dihantar ke Pejabat Peguam Negara – KPN

KUALA LUMPUR: Kertas siasatan polis berhubung kenyataan dikeluarkan Presiden PAS, Tan Sri Abdul Hadi Awang, berhubung mempertikaikan kuasa Lembaga Pengampunan sudah diserahkan kepada Pejabat Timbalan Pendakwa Raya.

Kertas siasatan yang sudah dilengkapkan itu diserahkan pagi Khamis, sebelum sebarang tindakan susulan diputuskan.

Ketua Polis Negara, Tan Sri Razarudin Husain berkata, pihaknya kini sedang menunggu sebarang arahan susulan daripada Pejabat Peguam Negara.

“Kertas siasatan Abdul Hadi itu sudah diserahkan kepada Pejabat Peguam Negara pagi tadi, kita menunggu tindakan selanjutnya,” katanya seperti dilapor Berita Harian.

Isnin lalu, Unit Siasatan Jenayah Terkelas (USJT) Jabatan Siasatan Jenayah, merekod keterangan Abdul Hadi berhubung satu kenyataan dalam ceramahnya di markas parti itu di Bakri, Muar, Johor, bulan lalu.

Sebelum ini, Timbalan Ketua Polis Negara, Datuk Seri Ayob Khan Mydin Pitchay dilaporkan berkata, Abdul Hadi hanya menjawab lima daripada 24 soalan daripada pihak polis.

Ketika proses rakaman percakapan itu, Abdul Hadi memilih untuk menjawab baki 19 soalan polis di mahkamah.

Abdul Hadi disiasat mengikut Akta Hasutan 1948 dan Seksyen 233 Akta Komunikasi dan Multimedia 1998.

Berhubung siasatan terhadap bekas Perdana Menteri, Tun Dr Mahathir Mohamad berikutan kenyataannya yang dikatakan menghina institusi diraja, Razarudin berkata, kertas siasatan itu juga sudah diserahkan kepada Pejabat Peguam Negara, Selasa lalu.

Author

View all posts


Tanih tepu kelembapan dipercayai punca utama tanah runtuh di Batang Kali – Pakar

KUALA LUMPUR: Tanih yang tertepu dengan kelembapan akibat hujan berterusan sejak beberapa hari lepas dipercayai antara punca utama berlakunya insiden tanah runtuh berhampiran tapak perkhemahan Father’s Organic Farm, Gohtong Jaya, Batang Kali.

Pakar Geologi, Prof Emeritus Datuk Dr Ibrahim Komoo berkata, keadaan itu menyebabkan struktur tanih iaitu lapisan tanah yang subur di bawah lapisan tanah yang di atas sekali menjadi lemah sekali gus menyebabkan cerun di kawasan berkenaan tidak stabil.

“Apabila hujan berterusan, ruang-ruang tanah akan mula diisi dengan air menyebabkan struktur tanih ini menjadi lembab dan lemah.

“Keadaan diburukkan lagi dengan cuaca redup menyebabkan proses sejatan untuk mengurangkan kandungan air pada tanah berkurangan yang mendorong berlakunya kejadian gelongsoran tanah dengan membawa sejumlah besar tanah dari bahagian cerun,” katanya kepada Bernama hari ini.

Beliau juga berpendapat tapak perkhemahan itu tidak sesuai didirikan di situ memandangkan ia terletak berhampiran dengan kawasan lembah sungai iaitu hanya pada jarak lebih kurang 30 meter selain berdekatan dengan kawasan cerun buatan atau tambakan jalan.

Pensyarah di Jabatan Kesihatan Persekitaran dan Pekerjaan, Fakulti Perubatan dan Sains Kesihatan, Universiti Putra Malaysia (UPM) Prof Madya Dr Haliza Abdul Rahman turut bersetuju bahawa tapak perkhemahan di kawasan tanah tinggi sememangnya berisiko untuk mengalami tanah runtuh terutama semasa fasa Monsun Timur Laut (MTL).

“Tanah runtuh adalah bencana yang kedua kerap berlaku selepas banjir di negara ini dan ia sering berlaku semasa musim Monsun Timur Laut. Setiap cerun yang berisiko berlaku tanah runtuh mempunyai tanda tertentu termasuk berlaku penyusutan tanah atau tanda rekahan apabila gerakan tanah mula berlaku.

“Mungkin kita kurang cakna apabila ada rekahan kecil dan tidak mengambil langkah-langkah yang sepatutnya sehingga berlaku tanah runtuh, sedangkan ia merupakan tanda amaran awal,’’ katanya.

Pakar Meteorologi Prof Datuk Dr Azizan Abu Samah pula berkata, Malaysia kini berada di fasa MTL yang membawa hujan berterusan hingga Mac 2023.

“Apabila hujan lebat berterusan, setiap cerun berisiko untuk berlaku pergerakan tanah dan kejadian tanah runtuh terutama di kawasan-kawasan yang ‘diusik’ dengan pembangunan,” katanya.

Setakat 8 malam tadi, Timbalan Perdana Menteri, Datuk Seri Dr Ahmad Zahid Hamidi mengesahkan 21 mayat telah dijumpai, 12 masih hilang manakala 61 lagi mangsa berjaya diselamatkan.

Insiden tanah runtuh melibatkan Father’s Organic Farm pada 2.42 pagi itu memerangkap seramai 94 individu termasuk pekerja tapak perkhemahan berkenaan.

Operasi mencari dan menyelamat mangsa masih giat dilakukan pasukan penyelamat antaranya melibatkan Unit Anjing Pengesan (K9) dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Bukit Sentosa, Ampang, Pandan, Kota Anggerik, Kajang dan Andalas serta Pasukan Khas Taktikal Operasi Penyelamat Malaysia (STORM). – BERNAMA


Hari Sukan Negara disambut 8 Oktober ini

SAMBUTAN Hari Sukan Negara (HSN) tahun ini bakal diadakan pada 8 Oktober 2022 di seluruh negara.

Menteri Belia dan Sukan, Datuk Seri Ahmad Faizal Azumu yakin bahawa HSN kali ini mampu meningkatkan skor penglibatan sukan dalam kalangan ‘Keluarga Malaysia’.

Menurutnya, perkara itu dapat direalisasikan menerusi penganjuran dan penyertaan dalam program dan aktiviti sukan selaras dengan hasrat Kementerian Belia dan Sukan (KBS) yang mahu Malaysia dikenali sebagai negara bersukan.

“Ayuh #KeluargaMalaysia! Bersama kita memeriahkan sambutan Hari Sukan Negara 2022 pada 8 Oktober ini di seluruh negara.

“Layari www.harisukannegara.my untuk makluman lanjut dan pelbagai aktiviti menarik untuk disertai,” maklum KBS menerusi hantaran di Facebook rasminya hari ini.

Author

Diyana Rahip

View all posts

View all posts


Mayat tiada identiti ditemui terapung di sungai

MIRI: Mayat seorang lelaki ditemukan terapung di sungai belakang kilang Daiken, Kuala Baram di sini pada Ahad malam.

Jurucakap Pusat Gerakan Operasi Bomba Sarawak berkata, pihaknya menerima laporan mengenai kejadian kira-kira pukul 11 malam, sebelum menggerakkan anggota dari Balai Bomba dan Penyelamat (BBP) Lutong ke lokasi.

“Setiba di lokasi mendapati ada mayat seorang lelaki dewasa terapung di sungai. Pasukan bomba kemudian mengangkat mayat berkenaan dan membawa ke tebing dengan bantuan sebuah jengkaut,” katanya dalam kenyataan pada Isnin.

Bagaimanapun, katanya, setakat ini, identiti mayat itu belum dikenal pasti namun dianggarkan berusia dalam lingkungan 20-an dan merupakan warga tempatan.

Katanya, mayat itu kemudian diserahkan kepada pihak polis dan telah dibawa ke bilik mayat Hospital Miri untuk proses bedah siasat.

Author

Fazleen Safina Abd Jamil

View all posts

View all posts


Banjir: Sebuah lagi PPS dibuka di Selangor

SHAH ALAM: Satu lagi pusat pemindahan sementara (PPS) dibuka di Selangor iaitu di Sekolah Rendah Agama (SRA) Meru, Klang, yang menempatkan lebih 200 mangsa.

Ketua Pusat Gerakan Operasi Jabatan Bomba dan Penyelamat Malaysia (JBPM) Selangor, Zulfikar Jaafar berkata keadaan banjir masih sama dan paras air meningkat apabila hujan.

“Setakat malam ini seramai 628 mangsa ditempatkan di PPS Sekolah Kebangsaan (SK) Sungai Binjai, Meru. Jumlah itu meningkat daripada lebih 400 sebelum ini.

“Keadaan di sini terkawal dan pihak bomba kerap melakukan pemantauan serta akan melakukan perpindahan berdasarkan keperluan,” katanya ketika dihubungi.

Menurut laman web InfoBencanaJKM, setakat ini empat PPS telah dibuka di Selangor iaitu dua di Meru dan di SK Kampung Johan Setia, Klang serta PPS Masjid Al Falah Kampung Budiman, di sini yang masing-masing menempatkan 147 dan 32 mangsa. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Tiada bukti berlaku penukaran label beras tempatan kepada import – Mohamad Sabu

KUALA LUMPUR: Tiada bukti berlakunya penukaran label beras putih tempatan kepada import ditemukan dalam Operasi Beras Putih yang dijalankan di seluruh negara.

Menteri Pertanian dan Keterjaminan Makanan, Datuk Seri Mohamad Sabu berkata, menerusi operasi itu, sebanyak 500 pemeriksaan di peringkat kilang, pemborong, dan peruncit telah dilaksanakan bermula 17 Julai lalu.

“Kementerian telah melaksanakan Operasi Beras Putih Tempatan mulai 17 Julai 2023 di seluruh negara.

“Operasi ini bagi mengesan sebarang salah laku seperti aktiviti penyorokan beras.

“Sehingga kini ia melibatkan hampir 500 sesi pemeriksaan dan penguatkuasaan di peringkat kilang sebanyak 24 kali, pemborong 77 kali, dan peruncit sebanyak 394 kali dilaksanakan di premis masing-masing,” katanya.

Ujarnya, beberapa langkah intervensi telah diambil melibatkan penguatkuasaan dan sesi libat urus dengan pemain industri bagi menangani isu kekurangan beras tempatan di pasaran.

“Kementerian telah laksanakan operasi beras putih tempatan bermula 16 Ogos 2023 meliputi pemeriksaan di kilang padi dan pemborong beras.

“Ini adalah susulan dakwaan penyelewengan penjualan beras dengan menukar bungkusan atau menukar label beras putih tempatan kepada beras putih import dan dijual dengan harga beras import lebih tinggi.

“Bagaimanapun hasil daripada operasi ini, KPKM mendapati tiada bukti kukuh mengesahkan dakwaan tersebut,” katanya lagi.

Beliau berkata demikian ketika menggulung Kajian Separuh Penggal (KSP) Rancangan Malaysia ke-12 (RMK-12) di Dewan Rakyat pada Isnin. – Awani

Author

Media Variasi

View all posts

View all posts


Pasca PRU15: Malaysia cari PM dan formula bentuk kerajaan Pusat

KUALA LUMPUR: Setelah lebih 48 jam melalui Pilihan Raya Umum ke-15 (PRU15) yang berakhir dengan keputusan tiada parti mendapat majoriti mudah untuk membentuk kerajaan Persekutuan, perhatian rakyat tertumpu kepada Istana Negara untuk mengetahui siapakah Perdana Menteri yang baharu.

Keputusan PRU15 dengan situasi Parlimen tergantung menyaksikan dua blok politik Pakatan Harapan (PH) mahupun Perikatan Nasional (PN), yang memiliki kerusi Parlimen terbanyak, berada dalam keadaan buntu untuk membentuk gabungan kerajaan yang mempunyai majoriti mudah 112 kerusi.

Bagi memecah kebuntuan, PH mahupun PN, yang masing-masing memperoleh 82 dan 73 kerusi, mendakwa mempunyai jumlah dan sokongan ahli Parlimen Bebas mencukupi bagi menubuhkan kerajaan pusat.

Beberapa siri perbincangan dan rundingan dilakukan kedua-dua blok bagi memujuk parti-parti lain untuk bergabung dan menyokong calon Perdana Menteri, sehingga hari ini masih belum berjaya.

Pelbagai formula dikeluarkan antaranya PH bekerjasama dengan Barisan Nasional (BN) atau PN bekerjasama dengan BN, Gabungan Parti Sarawak (GPS) dan Gabungan Rakyat Sabah (GRS), serta cadangan supaya PH dan PN bergabung, sekali gus menjadi kerajaan kukuh yang mempunyai majoriti lebih dua pertiga.

BN, yang memiliki 30 kerusi dan menjadi rebutan kedua-dua blok, dalam mesyuarat Dewan Tertinggi hari ini memutuskan tidak menyokong mana-mana gabungan untuk membentuk kerajaan.

Gabungan itu juga menyatakan bahawa tiada mana-mana Ahli Parlimen gabungan itu memberi sokongan terhadap pencalonan Pengerusi PN, Tan Sri Muhyiddin Yassin sebagai Perdana Menteri ke-10.

GPS yang memenangi 23 kerusi dan GRS, enam kerusi, masing-masing menyatakan sokongan untuk bersama PN manakala  Parti Warisan (Warisan) yang memenangi tiga kerusi hari ini pula menyatakan sokongannya untuk PH dan BN membentuk kerajaan.

Berbekal pengalaman sebelum ini, Yang di-Pertuan Agong.  Al-Sultan Abdullah Ri’ayatuddin Al-Mustafa Billah Shah jelas berhati-hati dalam mencari penyelesaian terbaik berhubung situasi sebegini dan meminta rakyat terus bertenang dan bersabar, sementara menunggu pembentukan kerajaan baharu.

Usai proses penerimaan cadangan gabungan yang akan membentuk kerajaan dan nama Perdana Menteri yang berakhir pada 2 petang tadi, Al-Sultan Abdullah menitahkan ketua gabungan PH dan PN untuk menghadap baginda di Istana Negara pada 4.30 petang berikutan tiada Ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri seperti diperuntukkan di bawah Perkara 43(2)(a) Perlembagaan Persekutuan.

Harapan rakyat untuk melihat Perdana Menteri dilantik hari ini belum tertunai dan Pengerusi PH, Datuk Seri Anwar Ibrahim yang memasuki Istana Negara pada 4.10 petang, memaklumkan media yang berkampung sejak awal pagi bahawa belum ada sebarang keputusan mengenai pelantikan Perdana Menteri.

Presiden PKR itu berkata, Seri Paduka bertitah supaya kerajaan yang akan ditubuhkan kelak, hendaklah inklusif mewakili semua pihak, kaum dan wilayah, serta dibentuk secara kukuh demi kepentingan rakyat dan pemulihan ekonomi.

Muhyiddin, dalam sidang media sekembalinya dari Istana Negara, pula bertegas bahawa PN mempunyai sokongan dan telah menghantar 115 Surat Akuan Bersumpah Ahli Parlimen secara dalam talian untuk membentuk kerajaan baharu kepada Istana Negara, semalam.

Beliau sekali lagi mengulangi pendirian bahawa PN tidak akan bekerjasama dengan PH untuk membentuk kerajaan.

Susulan ketiadaan sebarang keputusan, Seri Paduka menitahkan 30 Ahli Parlimen BN untuk menghadap baginda secara individu bermula jam 10.30 pagi esok di Istana Negara. – BERNAMA


Polis selesai rakam keterangan lelaki lawan arus di Lebuhraya SUKE

Ketua Polis Daerah Ampang Jaya, ACP Mohd Azam Ismail berkata, polis juga selesai mengambil keterangan saksi iaitu operator kamera litar tertutup (CCTV) SUKE dan Lebuhraya Duta-Ulu Kelang (DUKE) juga pada, semalam.

Beliau berkata, keadaan suspek ketika ini dilaporkan stabil dan masih lagi dirawat.

“Selain itu, kedua-dua kenderaan terlibat telah dihantar untuk pemeriksaan PUSPAKOM dan Jabatan Kimia,” katanya dalam kenyataan hari ini.

Susulan itu, kertas siasatan kes terbabit akan dirujuk ke pejabat Timbalan Pendakwa Raya Selangor dalam tempoh terdekat setelah selesai siasatan.

Dalam kejadian tengah hari 14 Jun, mangsa Ahmad Fadzil Omar Azaddin, 64, meninggal dunia selepas terjatuh dari jejambat Lebuhraya SUKE dengan ketinggian 30 meter akibat mengelak daripada melanggar sebuah motosikal yang melawan arus.

Kes disiasat di bawah Seksyen 41(1) Akta Pengangkutan Jalan 1987 kerana memandu secara melulu dan menyebabkan kematian. – BERNAMA


MAIS lapor polis isu pemalsuan dokumen kutip dana RM660,000

SHAH ALAM: Majlis Agama Islam Selangor (MAIS)  membuat laporan polis berhubung isu penggunaan kepala surat rasmi berlogo MAIS bagi tujuan mendapatkan dana projek pembekalan bantuan bakul makanan.

Perkara itu susulan pendedahan MEDIA VARIASI berhubung kegiatan seorang wanita yang menipu dengan memalsukan dokumen ‘purchase order’ (PO) dan mengutip dana RM660,000 menggunakan kepala surat dengan logo MAIS bagi projek Food Bank yang tidak wujud.

Setiausaha MAIS, Dr Ahmad Shahir Makhtar berkata, laporan polis yang dibuat Ibu pejabat Polis Daerah Shah Alam itu bagi memastikan siasatan dapat dibuat dan tindakan undang-undang yang tegas dapat diambil terhadap pihak yang melakukan jenayah pemalsuan dokumen di bawah Seksyen 468 Kanun Keseksaan (Akta 574) yang boleh dikenakan hukuman penjara selama tujuh tahun dan dikenakan denda.

Beliau turut menafikan bahawa MAIS terlibat dalam projek pembekalan bantuan bakul makanan yang dilaksanakan oleh syarikat terbabit.

“MAIS menerima aduan daripada sebuah syarikat swasta yang melaporkan menerima pesanan pembelian dan invois yang menggunakan kepala surat rasmi berlogo MAIS bagi tujuan mendapatkan dana projek pembekalan bantuan bakul makanan.

“Hasil semakan MAIS mendapati kedua-dua dokumen berkenaan adalah palsu dan MAIS tidak terlibat dengan projek pembekalan bakul makanan serta tidak pernah melantik mana-mana pihak menjadi ejen untuk projek bantuan yang berkaitan,” katanya dalam satu kenyataan.

MEDIA VARIASI terdahulu melaporkan, modus operandi wanita berkenaan adalah menyasarkan pihak berkepentingan yang juga mempunyai hubungan baik dengan Persatuan Pengguna Islam Malaysia (PPIM).

Penasihat PPIM, Datin Che Roslina Othman mendedahkan, individu terbabit sengaja menggunakan kepala surat rasmi MAIS agar dokumen urusan kelihatan lebih meyakinkan selain menggunakan alamat pejabat PPIM Distributor sebagai urusan rasminya.

Dalam pada itu, Ahmad Shahir berkata, MAIS melihat perbuatan pemalsuan dokumen melibatkan MAIS ini adalah suatu jenayah yang serius kerana ia menjejaskan imej institusi tersebut dalam menyampaikan perkhidmatan yang terbaik kepada umat Islam khususnya di Selangor.

Justeru itu, pihaknya menasihatkan orang ramai agar lebih berhati-hati dan berwaspada dengan penipuan oleh mana-mana pihak yang menggunakan nama MAIS untuk tujuan mendapatkan sumbangan serta apa-apa kepentingan lain.

“Jika terdapat perkara yang meragukan, orang awam boleh mendapatkan pengesahan daripada MAIS dan merujuk kepada MAIS melalui talian 03-5515 3400 atau e-melkan terus ke pro@mais.gov.my.,” katanya.

Author

Tun Puteh Wanti

View all posts

View all posts


Planetmahir lancar AI, tawar A Level, IGCSE maya secara global

PETALING JAYA: Syarikat penyedia platform pendidikan digital, Planetmahir Sdn Bhd kini menawarkan program pendidikan maya, MAHIR Tutor A Level dan Sijil Am Antarabangsa untuk Pendidikan Menengah (IGCSE).

Kurikulum persekolahan itu akan dilaksanakan ke pasaran pendidikan global termasuk di Indonesia, Singapura dan Brunei.

Ketua Pegawai Eksekutifnya, Datuk Dr Ahmad Ramzi Mohamad Zubir berkata, mendokong perkembangan Revolusi Industri 4.0, Planetmahir kini beralih kepada Aplikasi Teknologi Kecerdasan Buatan (AI), ke Fasa Dua (Planetmahir 2.0).

Katanya, pengenalan Aplikasi AI dan penerokaan ke pasaran pendidikan global itu menandakan bermulanya fasa dua syarikat itu.

“Planetmahir ketika ini peneraju pasaran dalam industri pendidikan dan latihan di mana kami kini telah bersedia untuk memasuki pasaran global menerusi pengenalan aplikasi AI yang dilancarkan serentak dengan fasa peralihan ‘Planetmahir 2.0’.

“Kami berbesar hati untuk menawarkan satu platform digital yang lebih bermakna kepada semua pelanggan kami dengan pengalaman pembelajaran dan latihan yang terkini dan bersifat global,” katanya.

Beliau berkata demikian kepada media selepas Majlis Pelancaran ‘Planetmahir 2.0’ di sini.

Yang turut hadir, Pengerusi Planet Mahir Sdn Bhd, Datuk Mohd Husni Salleh; Presiden Angkatan Koperasi Kebangsaan Malaysia (Angkasa), Datuk Dr Abdul Fattah Abdullah; Ketua Aktivis Persatuan Pengguna Islam Malaysia, Datuk Nadzim Johan dan Ahli Dewan Undangan Negeri (ADUN) Sungai Kandis, Mohd Zawawi Ahmad Mughni.

Ahmad Ramzi menjelaskan, aplikasi AI akan membolehkan pelajar mendapatkan pembelajaran secara peribadi (personalised learning) daripada MAHIR AI.

Katanya, MAHIR AI adalah aplikasi berasaskan sistem tutor ‘AI-powered Intelligent Tutoring System’ yang dibangunkan dengan kerjasama Organisasi Perdagangan Luar Jepun (JETRO) dan dijangka siap akhir tahun ini.

“Antara ciri istimewa MAHIR AI adalah memberi nasihat kepada pelajar tentang kursus yang boleh diambil berdasarkan kebolehan dan pencapaian mereka.

“Ia juga membantu mencerap prestasi pembelajaran, menjangka kebarangkalian lulus atau gagal dalam peperiksaan, automasi pemeriksaan kertas jawapan peperiksaan serta pengesahan pengenalan diri apabila menduduki ujian dalam talian,” katanya.

Untuk rekod, Planetmahir ditubuhkan pada 2019, kini mempunyai lebih 100,000 pelajar dan telah memberikan perkhidmatan digitalisasi di dalam bidang pendidikan dan latihan kepada lebih 30 buah agensi kerajaan dan swasta.

Plenetmahir tersenarai antara 50 syarikat teknologi digital utama di Malaysia, dan kekal sebagai Peneraju Pendidikan Digital di negara ini dengan slogan ‘Gedung Ilmu Online”.

Author

Tun Puteh Wanti

View all posts

View all posts


Kes Ebit Lew: Sistem perisian gagal kenal pasti mesej dipadam

TENOM: Saksi ketujuh kes perbicaraan pendakwah terkenal, Ebit Lew memberitahu kepada mahkamah bahawa sistem perisian XRY yang digunakan untuk memproses analisis telefon bimbit gagal mengenal pasti mana-mana data yang dipadamkan daripada barang kes.

Juruanalisis Kanan Siasatan Audio Video Polis Diraja Malaysia (PDRM), Asisten Superintenden Latifah Abdul Aziz berkata demikian ketika ditanya peguam bela Ram Singh, adakah beliau mengekstrak mana-mana mesej yang telah dipadamkan di dalam telefon bimbit Samsung Galaxy A31 milik pengadu dalam kes itu.

“Tidak. Maksud saya sistem memang tidak dapat kesan mana-mana data yang dipadam daripada bahan bukti,” katanya ketika menjawab pemeriksaan balas di Mahkamah Majistret Tenom pada Rabu.

Ditanya lanjut, adakah jawapannya itu disebabkan sistem dalam PDRM tidak membenarkannya berbuat demikian.

“Tidak, maksud saya bukan sistem yang tidak membenarkan saya untuk menjalankan pengekstrakan terhadap data yang telah dipadam.

“Ia bermaksud sistem tersebut tidak dapat mengenal pasti apa-apa data yang telah dipadam daripada barang kes tersebut,” katanya.

Dalam pada itu, Latifah turut bersetuju bahawa dia tidak diarahkan untuk mendapatkan semula mesej yang telah dipadam.

Bagaimanapun, Latifah tidak pasti bahawa dengan mendapatkan semula mesej yang telah dipadam adalah penting untuk tertuduh melakukan pembelaan dan pendakwaan.

Malah, Latifah juga tidak pasti bahawa dengan mendapatkan semula mesej yang dipadam adalah penting di mahkamah untuk mendedahkan kebenaran perbualan antara tertuduh dan pengadu.

Sebelum itu, dalam perbicaraan pada Mei lalu, Latifah memberitahu kepada mahkamah hasil daripada analisis yang diperolehnya daripada telefon bimbit Samsung Galaxy A31 selepas diekstrak ialah sebanyak 436 gambar, empat video daripada 8010 kandungan barang kes.

Ebit atau nama sebenarnya, Ebit Irawan Ibrahim Lew, 38, berhadapan 11 pertuduhan membuat hantaran gambar dan perkataan lucah yang bermaksud mengaibkan kehormatan mangsa melalui aplikasi WhatsApp antara Mac hingga Jun 2021 mengikut Seksyen 509 Kanun Keseksaan.

Beliau diwakili oleh barisan peguamnya iaitu Ram, Kamarudin Mohmad Chinki, Timothy Daut dan Nizam Salleh Keruak manakala pihak pendakwaan dibarisi oleh Nor Azizah Mohamad serta Zahida Zakaria dan Majistret ialah Nur Asyraf Zolhani. – Sinar Harian

Author

Media Variasi

View all posts

View all posts


Tarikh PRU15: Belum bincang dengan ‘Top Five’ UMNO – PM

BERA: Perdana Menteri Datuk Seri Ismail Sabri Yaakob hari ini berkata beliau belum berbincang dengan ‘Top Five’ UMNO berhubung tarikh Pilihan Raya Umum ke-15 (PRU15).

‘Top Five’ UMNO merujuk kepada Presiden Datuk Seri Dr Ahmad Zahid Hamidi, Timbalan Presiden Datuk Seri Mohamad Hasan serta tiga Naib Presiden iaitu Datuk Seri Mohamed Khaled Nordin, Datuk Seri Mahdzir Khalid dan perdana menteri sendiri.

Katanya, selepas berbincang dengan ‘Top Five’, baharulah beliau akan berbincang dengan parti MCA dan MIC serta parti komponen Barisan Nasional (BN) yang lain.

“… kemudian ia perlu dibawa ke Kabinet sebab di bawah Perlembagaan, kena ada kelulusan Kabinet sebelum saya menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk (mendapat perkenan) membubarkan Parlimen.

“Itu prosedur yang perlu dipatuhi,” katanya semasa merucap pada Majlis Penyampaikan Peruntukan Masyarakat Cina dan India Parlimen Bera 2022 di Dewan Kompleks UMNO Bera di Padang Luas di sini hari ini.

Walaupun belum berbincang mengenai tarikh PRU15, Ismail Sabri mengingatkan pimpinan BN di Parlimen Bera untuk bersedia memperkemaskan gerak kerja jentera termasuk berjumpa pengundi bagi mengekalkan kemenangan BN di Parlimen Bera dan dua Dewan Undangan Negeri (DUN) iaitu Guai dan Kemayan selain merampas semula DUN Triang.

PRU15, menurut Ismail Sabri walaupun tarikhnya belum diketahui, namun memberi bayangan “semakin hari ia semakin dekat’ dan secara berseloroh berkata perkara itu perlu ditanya kepada perdana menteri mengenai bilakah tarikh pilihan raya akan diadakan?.

Bagaimanapun jika merujuk kenyataan Mohamad, Ismail Sabri berkata Timbalan Presiden UMNO itu menjangkakan PRU15 akan diadakan sebelum hujung tahun ini, dan ini bermaksud tempohnya semakin hampir sekali gus penting bagi jentera parti untuk mula membuat persiapan.

Di Bera, Ismail Sabri berkata beliau mahu jentera BN bekerja keras bagi mengekalkan kemenangan BN di Parlimen Bera, DUN Guai dan DUN Kemayan, selain merampas kembali DUN Triang yang dianggap kerusi selesa DAP.

“Saya harap pastikan di Parlimen Bera kita menang bukan dengan 2,000 majoriti tetapi 5,000 atau 10,000 majoriti. Kita kena menang dengan bergaya, kena menang besar kerana seluruh Malaysia pandang kerusi Parlimen Bera. Ini kerusi Perdana Menteri, tak akan menang dua atau tiga ribu majoriti?.

“Kerusi DUN Triang yang selama ini MCA minta dari dulu…Gerakan (bertanding di DUN Triang) dan MCA tidak berpuas hati kerana ahli mereka lebih ramai di situ. Dahulu kuota kerusi telah ditetapkan dan waktu itu Triang diberikan kepada Gerakan dan mereka tak pernah menang tapi kalah berkali-kali.

“Sekarang kerusi ini (DUN Triang) diberikan kepada MCA dan MCA kena buktikan mereka boleh menang bila diberikan kerusi. Ini merupakan cabaran kepada MCA dan kita semua kena sama-sama bantu rampas DUN Triang yang semua orang bercakap akan kekal kepada DAP,” katanya.

Ismail Sabri juga percaya PRU15 adalah waktu terbaik untuk MCA merampas DUN Triang kerana DAP dan Pakatan Harapan (PH) telah gagal menunaikan janji selepas berpeluang memerintah selama 22 bulan, menjadikan rakyat sedar mereka telah tertipu.

Pada majlis itu Perdana Menteri menyampaikan sumbangan kepada 68 persatuan dan kelab masyarakat Cina dan India dari sekitar Parlimen Bera. – BERNAMA


Pekemas gesa Mahkamah Koroner siasat kematian sekutu Jho Low

CYBERJAYA: Pertubuhan Kemasyarakatan Rakyat (Pekemas) menggesa satu inkues oleh Mahkamah Koroner diadakan bagi menyiasat kematian Kee Kok Thiam, yang dikatakan sekutu Low Taek Jho (Jho Low) dan suspek kes 1MDB.

Presiden Pekemas, Farizan Mohd Noor berkata, Mahkamah Koroner adalah satu-satunya badan yang dipertanggungjawabkan oleh undang-undang bagi menyiasat kes kematian seperti yang dinyatakan di dalam Kanun Tatacara Jenayah terutama bagi kes kes yang berprofil tinggi seperti kes 1MDB.

“Rakyat ingin tahu bagaimana saksi penting dalam kes 1MDB dan satu satunya saksi yang mengetahui dimana Low berada meninggal dunia sebulan selepas di bawa pulang ke Malaysia selepas lima tahun menyembunyikan diri di luar negara.

“Pekemas menegaskan dengan rekod Suruhanjaya Pencegahan Rasuah Malaysia (SPRM) yang tidak beberapa baik dengan beberapa kematian saksi seperti dalam kes berprofil tinggi bekas Ketua Menteri Pulau Pinang, Lim Guan Eng.

“Pekemas berpendapat adalah lebih baik Mahkamah Koroner menyiasat kematian Kee dan satu panel pakar-pakar forensik bebas dilantik untuk melakukan bedah siasat keatas jenazah Kee,” katanya dalam satu kenyataan media.

Malah, beliau turut menyifatkan kesemua kenyataan yang dikeluarkan oleh pihak berkuasa tidak meyakinkan rakyat mengenai punca kematian Kee yang merupakan saksi penting menjejak dan membawa Low pulang ke Malaysia.

Beliau turut menegaskan Kee disyaki telah menggelapkan wang daripada 1MDB dan SRC International, melalui akaun syarikat bernama Wright Shaw Limited.

“Rakyat juga ingin mengetahui mengenai perkembangan kes Kee disyaki telah menggelapkan wang daripada 1MDB dan SRC International, melalui akaun sebuah syarikat bernama Wright Shaw Limited,” katanya.

Februari lalu, bekas pengurus perhubungan AmBank, Joanna Yu Ging Ping memberitahu Mahkamah Tinggi Kuala Lumpur bahawa Kee adalah antara orang yang mendepositkan wang untuk memastikan akaun perdana menteri ketika itu Najib Razak ditambah dan menghalang ceknya daripada ditolak.

Kee dilaporkan dihantar pulang dari Macau pada 3 Mei kerana tinggal melebihi tarikh visanya, dan diarahkan untuk hadir ke ibu pejabat SPRM pada hari yang sama.

Media sebelum ini turut melaporkan, Kee berada di luar negara selama lima tahun namun kemudiannya ditangkap dan rumahnya digeledah, tetapi dibebaskan tanpa tuduhan terhadapnya.

Author

Diyana Rahip

View all posts

View all posts


Pasukan petugas tumpu isu perjanjian akses 5G, penyertaan ekuiti dalam DNB

KUALA LUMPUR:  Pasukan Petugas Pelaksanaan Dwirangkaian 5G Malaysia kini memberi tumpuan kepada penyelesaian isu berkaitan perjanjian akses 5G antara pihak penyedia perkhidmatan bersama Digital Nasional Berhad (DNB) serta penyertaan ekuiti mereka dalam entiti berkenaan.

Pengerusi Bersama Pasukan Petugas berkenaan, Datuk Johan Mahmood Merican dan Datuk Mohamad Fauzi Md Isa dalam kenyataan hari ini berkata, kedua-dua isu utama tersebut akan dibincangkan dengan lebih terperinci dalam kumpulan kerja yang ditubuhkan dan dijangka dapat dimuktamadkan seawal penghujung bulan ini.

“Mesyuarat kedua Pasukan Petugas Pelaksanaan Dwirangkaian 5G Malaysia pada Khamis lepas bersetuju dengan struktur pasukan petugas yang merangkumi lima kumpulan kerja terdiri daripada Kementerian Kewangan, Kementerian Komunikasi dan Digital, Suruhanjaya Komunikasi dan Multimedia Malaysia, DNB dan pihak penyedia perkhidmatan.

“Keputusan segera bagi perjanjian akses 5G antara pihak penyedia perkhidmatan bersama DNB akan membolehkan pihak penyedia perkhidmatan utama termasuk Maxis menawarkan pakej-pakej perkhidmatan 5G kepada pengguna,” katanya.

Menurut kenyataan itu, penyertaan ekuiti oleh pihak penyedia perkhidmatan dalam DNB akan menyokong pembangunan rangkaian 5G oleh DNB sehingga mencapai 80 peratus liputan di kawasan berpenduduk menjelang penghujung 2023.

Katanya, pengguna akan terus menikmati perkhidmatan 5G sedia ada yang dilanggan secara terangkum daripada pihak penyedia perkhidmatan dalam tempoh peralihan seperti jaminan yang diberikan oleh kerajaan sebelum ini.

“Diharapkan dengan komitmen yang diberikan oleh semua pihak terlibat, perkhidmatan 5G akan terus disediakan dengan meluas pada kadar yang berpatutan kepada rakyat,” katanya. – BERNAMA


Peja kesal ‘banner’ gesa rakyat Selangor tak undi PN

CYBERJAYA: Datuk Seri Ahmad Faizal Azumu kesal apabila ada pihak dilihat sengaja membuat provokasi, dengan mengajak rakyat untuk tidak mengundi Perikatan Nasional (PN) pada Pilihan Raya Negeri (PRN) bulan depan.

Pengerusi PN Negeri Sembilan itu membangkitkan perkara tersebut selepas tular gambar kain rentang, memaparkan gambar Sultan Selangor berserta ajakan kepada rakyat negeri itu untuk tidak memberi sebarang undi kepada PN.

“Jika benar terdapat pihak yang menaikkan ‘banner‘ berkenaan, perkara itu amatlah mendukacitakan dan boleh mencacatkan proses demokrasi di negara kita.

“Sebaiknya, jangan sesekali kita mengaitkan Sultan dan kerabat dalam medan politik.

“PN menyokong kedaulatan raja-raja dan sentiasa akan mempertahankan institusi berkenaan,” katanya kepada MEDIA VARIASI.

Terdahulu, MEDIA VARIASI melaporkan, kata-kata pada kain rentang yang dipercayai berbaur hasutan itu dibuat bagi meluahkan perasaan benci dan kemarahan, susulan tindakan Menteri Besar Selangor, Datuk Seri Muhammad Sanusi Md Nor yang didakwa menghina Sultan Selangor.

Menerusi video ceramahnya baru-baru ini, Muhammad Sanusi didakwa membuat perbandingan urusan pelantikan beliau sebagai Menteri Besar Kedah dan Datuk Seri Amirudin Shari sebagai Menteri Besar Selangor.

Difahamkan, kain rentang itu digantung di tempat awam ketika hari penamaan calon PRN yang berlangsung di salah sebuah negeri di Selangor pada Sabtu.

Author

Fazleen Safina Abd Jamil

View all posts

View all posts


Masjid Kampung Melayu Majidee kembalikan nostalgia pada PM Anwar

JOHOR BAHRU: Sambutan hangat masyarakat di Masjid Kampung Melayu Majidee di sini, seperti mengembalikan nostalgia kepada Perdana Menteri, Datuk Seri Anwar Ibrahim yang pernah berkunjung ke negeri ini untuk merasmikan pecah tanah bangunan itu, 27 tahun lepas.

Anwar, yang kali pertama mengadakan lawatan kerja ke negeri itu selepas dilantik sebagai Perdana Menteri, diiringi Menteri Besar Johor, Datuk Onn Hafiz Ghazi dan Ahli Parlimen Johor Bahru merangkap Timbalan Menteri Pembangunan Kerajaan Tempatan Akmal Nasrullah Mohd Nasir, menunaikan solat Jumaat di masjid berkenaan.

Masjid yang berusia 70 tahun itu, hari ini menerima jumlah pengunjung “luar biasa”, kira-kira 3,000 orang yang sebahagian besarnya hadir untuk melihat sendiri pemimpin nombor satu negara itu.

Keadaan kecoh sedikit selepas selesai solat Jumaat apabila orang ramai berpusu-pusu menghampiri Ahli Parlimen Tambun itu untuk merakam gambar dan video selain ada segelintir daripada mereka turut melaungkan ‘Reformasi’.

Ketua Imam dan Setiausaha masjid itu Mohamad Izuddin Hassan berkata, Perdana Menteri sempat mezahirkan kegembiraan dan penghargaan kerana kedatangannya disambut meriah.

“Kami sempat berbual mesra dengan beliau, apa yang boleh kami kongsikan adalah beliau amat gembira kerana kedatangannya disambut dengan meriah.

“Beliau sempat juga berkongsi kegembiraan kerana dapat menikmati murtabak yang diidamkan,” katanya kepada pemberita selepas selesai solat Jumaat.

Terdahulu, Perdana Menteri menghadap Sultan Johor Sultan Ibrahim Almarhum Sultan Iskandar di Istana Bukit Serene, di sini, yang merupakan pertemuan kali kedua selepas beliau mengangkat sumpah sebagai Perdana Menteri.

Turut berkenan berangkat pada pertemuan yang berlangsung kira-kira sejam itu ialah Tunku Mahkota Johor Tunku Ismail Sultan Ibrahim.

Beliau kemudiannya meluangkan masa kira-kira setengah jam untuk makan tengah hari bersama masyarakat dan pemimpin tempatan di Restoran Murtabak Kampung Melayu Azo 96 sebelum menunaikan solat jumaat di masjid berkenaan.

Beliau turut menandatangani plak kenangan di hadapan masjid itu yang disifatkan simbolik selepas 27 tahun, yang pernah menyaksikan Anwar, merasmikan pecah tanah pembinaan bangunan baharu masjid berkenaan pada 1995 ketika menjadi Timbalan Perdana Menteri. – BERNAMA


‘Pembebasan Zahid bukti pertuduhan politik’

SHAH ALAM: “Pembebasan mantan Timbalan Perdana Menteri, Datuk Seri Ahmad Zahid Hamidi daripada 40 pertuduhan kes sistem Visa Luar Negara (VLN) membuktikan ia hanyalah pertuduhan politik,” kata Ketua UMNO Bahagian Sungai Besar, Datuk Seri Jamal Md Yunos.

Jelas beliau, pertuduhan ke atas Presiden UMNO itu berlaku pada zaman Pakatan Harapan (PH), pendakwaraya bekas Peguam Negara Tan Sri Tommy Thomas, siasatan oleh Suruhanjaya Pencegahan Rasuah Malaysia (SPRM) yang diketuai pemimpin PH, Latheefa Koya.

“Pembebasan Zahid membuktikan bahawa yang dituduh itu adalah fitnah semata-mata dan keputusan hari ini membersihkan nama Zahid, bermotif politik semata-mata.

“Zahid sebelum ini diugut Tun Dr Mahathir Mohamad perlu masuk parti Bersatu tetapi beliau tolak syor menyertai Bersatu, kerana penolakan itu beliau dituduh lebih 80 pertuduhan.

“Ini menjelaskan kepada rakyat pertuduhan politik semata-mata, kepentingan parti pemerintahan politik zaman PH.

“Saya berharap menjelang PRU15 akan datang, rakyat nilailah pemimpin-pemimpin UMNO bukanlah pemimpin yang digambarkan,” katanya kepada media mengulas pembebasan Ahmad Zahid di Mahkamah Tinggi, di sini hari ini.

Terdahulu, Mahkamah Tinggi di sini hari ini yang membebaskan dan melepaskannya
daripada 40 tuduhan menerima suapan daripada syarikat Ultra Kirana Sdn Bhd (UKSB) berhubung kontrak pengendali Perkhidmatan One Stop Centre (OSC) di China dan sistem Visa Luar Negara (VLN).

Hakim Mahkamah Tinggi, Datuk Mohd Yazid Mustafa memerintahkan bekas Timbalan Perdana Menteri yang juga Presiden UMNO itu dibebaskan daripada semua tuduhan utama dan tuduhan pilihan mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009/ Seksyen 165 Kanun Keseksaan.

Mohd Yazid dilaporkan berkata, selepas menimbangkan semua bukti dan keterangan secara keseluruhan, mahkamah mendapati pihak pendakwaan gagal membuktikan kes prima facie terhadap Ahmad Zahid.

Author

Tun Puteh Wanti

View all posts

View all posts


Reman lelaki bunuh, bakar teman wanita hamil disambung lima hari

SHAH ALAM: Reman seorang lelaki disyaki membunuh dan membakar teman wanitanya yang hamil empat bulan di kebun kelapa sawit di Kampung Sungai Limau, Sungai Besar, disambung lima hari hingga Sabtu.

Ketua Polis Daerah Sabak Bernam, Supt Agus Salim Mohd Alias berkata, pelanjutan reman suspek berusia 20 tahun itu dikeluarkan Mahkamah Majistret Kuala Selangor hari ini.

Katanya, setakat ini lebih 20 saksi telah dipanggil untuk dirakam kenyataan bagi membantu siasatan kes bunuh tersebut.

Media sebelum ini melaporkan, luka akibat tikaman di dada menjadi punca pelayan restoran itu maut selain dikelar diperut sebelum dibakar teman lelakinya di sekitar kebun kelapa sawit, Jalan Sungai Limau, di sini Isnin lepas.

Agus Salim berkata, suspek berusia 20 tahun yang merupakan bekas penuntut kolej, telah membawa mangsa menaiki kereta seterusnya bertengkar dengan wanita tersebut sebelum dipukul di kepala lantas dibunuh di lokasi berkenaan sekitar 10 malam pada 22 Mei lepas. – BERNAMA


Caprice, Mondy Tatto dilarang keluar kenyataan berkaitan Ebit Lew

KUALA LUMPUR: Ebit Irawan Ibrahim Lew atau dikenali Ebit Lew memperoleh perintah injunksi interim bagi menghalang penyanyi rap, Caprice dan pempengaruh media sosial, Mondy Tatto daripada mengeluarkan kenyataan mencemarkan reputasi dan berbentuk ugutan terhadap pendakwah itu.

Perintah itu dikeluarkan Mahkamah Sesyen Shah Alam pada 5 Oktober lalu, terhadap Caprice atau Ariz Ramli serta pempengaruh media sosial terbabit atau nama sebenarnya, Dita Restu Amanda yang berasal dari Indonesia.

Mahkamah juga mengarahkan kedua-dua individu berkenaan untuk memadam satu rakaman di laman Youtube Nustix.com The Podcast Show serta lima video di Instagram penyanyi rap itu dalam tempoh 24 jam selepas perintah injunksi sementara dikeluarkan.

Menurut penyataan tuntutan difailkan sebelum ini, Ebit Lew selaku plaintif memaklumkan mula mengenali Mondy ketika menjalankan aktiviti kemanusiaan di Jakarta, Indonesia, 7 Jun lalu.

Ketika itu, wanita berkenaan sebagai defendan kedua memperkenalkan diri sebagai ibu tunggal dan gelandangan kepada Ebit Lew.

Pada 12 Jun lalu, Mondy berkunjung ke Malaysia bagi mempelajari dan mendalami agama Islam di Ma’ahad Ad-Dirasaatil Islamiyyah, Sri Petaling, Shah Alam.

Bagaimanapun, pendakwah terkenal berkenaan difahamkan bahawa Mondy mengambil keputusan untuk tidak meneruskan pembelajarannya dan pulang ke Indonesia pada Julai lalu.

Pada 15 September lalu, Caprice memuat naik rakaman video yang mana pempengaruh media sosial berkenaan dijadikan sebagai tetamu jemputan.

Rakaman itu antara lain membawa maksud bahawa plaintif melakukan gangguan seksual dan mengambil kesempatan terhadap Mondy, selain seorang yang tidak bertanggungjawab serta penunggang agama.

Plaintif mendakwa Caprice selaku defendan pertama secara jahat menerbitkan video berkenaan tanpa membuat sebarang pengesahan fakta daripadanya atau peguam.

Banyak komen negatif, cacian dan makian didakwa dikeluarkan oleh pengikut akaun Youtube Caprice akibat penerbitan video itu.

Plaintif turut mendakwa kenyataan berbaur fitnah dikeluarkan Caprice dan Mondy yang menyebabkan dirinya dikecam, diejek dan diaibkan.

Pada 29 September lalu, polis dilaporkan akan memanggil beberapa lagi individu bagi membantu siasatan dakwaan kes gangguan seksual dan fitnah membabitkan Ebit Lew, Mondy Tatto serta Caprice.

Timbalan Ketua Polis Negara, Datuk Seri Ayob Khan Mydin Pitchay dipetik berkata, pihaknya sudah mengambil 10 keterangan termasuk daripada tiga individu berkenaan.

Sebelum ini, Mondy dan Caprice membuat laporan polis berhubung gangguan seksual yang didakwa dilakukan seorang pendakwah bebas terhadap wanita itu.

Ebit Lew kemudian membuat laporan penafian berserta laporan fitnah di Balai Polis USJ 8, Subang Jaya. – Harian Metro

Author

Media Variasi

View all posts

View all posts


PRU15: Saya tolak tawaran lain, kekal bersama UMNO – Annuar

KOTA BHARU: Penyandang kerusi Parlimen Ketereh, Tan Sri Annuar Musa, yang tidak dicalonkan semula oleh Barisan Nasional (BN) bagi mempertahankan kerusi itu, mengakui telah menolak tawaran beberapa parti lain termasuk Perikatan Nasional (PN) yang ingin mencalonkannya di kerusi itu pada Pilihan Raya Umum Ke-15 (PRU15).

Annuar yang juga Ketua UMNO Ketereh berkata, beliau juga mengetahui bahawa calon PN Mejar Jen (B) Datuk Khlir Mohd Nor yang telah diumumkan untuk bertanding di kerusi tersebut masih belum menerima watikah pelantikan kerana tawaran bertanding di kerusi itu telah diberikan kepadanya.

“Tak payah selindunglah, bukan nak berahsia pun tetapi memang sampai saat ini begitulah. Tetapi Khlir pun kawan saya, kenapa saya nak potong rezeki dia? Jadi saya beritahu kepada kawan-kawan serta parti yang nak bawa saya, jangan bergaduh sesama mereka, cukuplah UMNO bergaduh sesama UMNO kerana saya.

“Tak naklah saya begitu jadi nanti akhirnya saya menyebabkan banyak orang susah, lebih baik saya susah seorang,” katanya dalam sidang media selepas menghadiri Majlis Penyerahan Watikah Calon-Calon PRU15 BN Kelantan, di sini hari ini.

Annuar berkata beliau menolak tawaran yang diberikan kerana mempunyai prinsip untuk kekal bersama UMNO.

“Ada yang berkata esok masih ada lagi, boleh buat kejutan. Pada saya ini soal prinsip dan pegangan. Saya berterus-terang kalau ajak masuk parti lain, saya tak boleh, bukan benci parti lain tetapi memang pegangan saya begitu,” katanya.

Sementara itu, Annuar berkata beliau akan membantu calon BN Parlimen Ketereh, Marzuani Ardila Ariffin, untuk mempertahankan kerusi tersebut pada PRU15.

Sebagai ‘orang lama’ UMNO Bahagian Ketereh, beliau bersedia untuk berkorban untuk Marzuani kerana ibu bapa calon muka baharu itu merupakan tulang belakangnya sepanjang berkhidmat di kawasan Parlimen itu.

“Sejak arwah ayah dia (Marzuani) masih hidup dia telah menyokong saya, malah ibunya juga sehingga kini menjadi penyokong saya, kadang-kadang ibunya masak makanan pun hantar ke rumah saya.

“Orang-orang ini pernah berkorban untuk saya, jadi bila tiba giliran mereka (Marzuani) saya perlu berkorban sedikit,” katanya. – BERNAMA


Kes demam denggi di Pahang meningkat 130 peratus

KUANTAN: Kes demam denggi di Pahang menunjukkan peningkatan 130 peratus dalam tempoh hampir enam bulan pertama tahun ini, kata Pengarah Kesihatan negeri, Datuk Dr Nor Azimi Yunus.

Beliau berkata, setakat 17 Jun lepas, sebanyak 550 kes demam denggi direkodkan berbanding 239 kes dalam tempoh sama pada 2022.

Daerah Kuantan merekodkan kes tertinggi iaitu 320 kes diikuti Temerloh (41), Bera (36), Raub (35), Bentong (28), Maran (22), Rompin (22), Lipis (16), Pekan (14), Jerantut (11) dan Cameron Highlands (5).

Bagaimanapun tiada kematian akibat komplikasi demam denggi dilaporkan.

“Sehingga 17 Jun lepas, terdapat 41 lokaliti wabak demam denggi dilaporkan berbanding 29 lokaliti dalam tempoh sama pada 2022, dengan 39 daripadanya di Kuantan manakala masing-masing satu di Raub dan Temerloh.

“Terkini sebanyak 39 lokaliti wabak telah tamat fasa kawalan dan pemantauan wabak manakala dua lokaliti wabak masih aktif iaitu di Taman Cenderawasih Indah dan Taman Pandan Perdana 1, kedua-duanya di Kuantan,” katanya dalam kenyataan hari ini.

Beliau berkata, untuk tempoh sama, pihaknya telah memeriksa 262,155 premis dengan 167,476 daripadanya diletakkan bahan pembunuh jentik-jentik.

Sebanyak 2,043 premis pula ditemukan pembiakan nyamuk Aedes dengan 476 premis dikompaun di bawah Akta Pemusnahan Serangga Pembawa Penyakit 1975 (Pindaan) 2000, melibatkan nilaian kompaun RM238,000.

Sebanyak 384 notis di bawah Seksyen 8 akta sama pula dikeluarkan kepada penduduk yang mempunyai tempat-tempat berpotensi pembiakan jentik-jentik Aedes. – BERNAMA


Bubar MPN tidak selesai masalah, tindakan merugikan – Hartini

KUALA LUMPUR: Gesaan agar Majlis Pemulihan Negara (MPN) dibubarkan dilihat sebagai satu tindakan yang merugikan dalam usaha kerajaan untuk memulihkan ekonomi negara pasca COVID-19.

Ahli MPN, Datuk Dr Hartini Zainuddin berkata, selama ini MPN berjaya memainkan peranannya dengan menyediakan cadangan serta bertindak sebagai pelengkap dalam pelaksanaan pelbagai inisiatif kerajaan.

“KPI (petunjuk prestasi utama) MPN adalah untuk memastikan kami melakukan yang terbaik dalam melengkapkan inisiatif lain yang dilakukan oleh kerajaan. Semua orang mempunyai peranan yang dilaksanakan dan semua orang berkerja untuk memastikan kita pulih lebih cepat.

“Perkara yang telah kami lakukan ialah membuat cadangan bila sempadan perlu dibuka, kami melihat kepentingan aspek pelancongan, ekonomi dan banyak perkara lain. Kami membahagikan tumpuan kepada teras utama dalam ekonomi, pendidikan dan perusahaan kecil dan sederhana (PKS),” katanya pada sidang media semalam.

Sebelum ini, media melaporkan Pengerusi Barisan Nasional (BN), Datuk Seri Dr Ahmad Zahid Hamidi menggesa MPN dibubarkan berikutan fungsinya yang tidak jelas dan tidak perlu.

Ahmad Zahid yang juga Presiden UMNO, berkata gesaan itu antara lain dibuat berikutan MPN dikatakan bertindih dengan fungsi badan pemikir dan agensi kerajaan lain yang bertindak sebagai penasihat serta pelaksana.

Hartini berkata usaha untuk memulihkan negara pasca COVID-19 dijangka mengambil masa selama 10 tahun dan ia akan menjadi sukar sekiranya usaha itu hanya dilaksanakan oleh satu pihak sama ada parti politik, sektor mahupun organisasi.

Mengulas mengenai kebajikan rakyat Malaysia, beliau yang juga aktivis kanak-kanak dan pengasas bersama Yayasan Chow Kit berkata perkara itu perlu diberi tumpuan khususnya apabila ramai individu kategori B40 yang terkesan akibat inflasi dan pandemik kini tergolong dalam kategori B60.

“Berikutan syor Mesyuarat MPN pada 2021, Yayasan Hasanah menjalankan kolaborasi bersama Yayasan Chow Kit bagi memberi bantuan kecemasan (makanan) kepada mereka yang memerlukan dengan bantuan empat agensi bukan kerajaan (NGO) antaranya Bulan Sabit Merah Malaysia dan Yayasan Sejahtera.

“Setakat ini, kami sudah beri 7,600 isi rumah bekalan makanan pada fasa 1 dan pada penghujung Oktober terdapat 8,000 lagi isi rumah dalam fasa 2. Jadi kira-kira 15,000 isi rumah yang kita sudah beri makanan berdasarkan peruntukan kita terima, namun ia masih belum mencukupi,” katanya.

Hartini berkata beliau akan membentangkan mengenai cadangan lanjutan bagi memperkasakan inisiatif keselamatan sosial dan kebajikan golongan rentan pada mesyuarat MPN yang dijangka diadakan bulan ini.

Selain itu, beliau berkata sesi pembentangan itu juga akan memberi fokus kepada cadangan pemberian bantuan makanan, perlindungan kepada kanak-kanak dan keselamatan mental yang dilihat penting pada fasa peralihan ke endemik pada masa ini. – BERNAMA


Tiada kompromi kepada madrasah jalankan penderaan kepada penghuni

Beliau berkata tindakan sewajarnya perlu diambil sekiranya melibatkan pelanggaran undang-undang, supaya memberi pengajaran kepada orang lain kerana merosakan imej agama Islam.

“Kita harap orang ramai membuat laporan kepada pihak berkuasa agama negeri, sekiranya mempunyai maklumat untuk diambil tindakan,” katanya ketika ditemui pemberita selepas merasmikan Naik Taraf Surau Al Faizin dan Tazkirah Maulidur Rasul 1444H/2022 di Sekolah Menengah Kebangsaan Tengku Menteri di Changkat Jering di sini hari ini.

“Imej sekolah agama perlu dilakukan selari dengan ajaran agama kita dan kita tidak mahu satu kes yang berlaku, kerana banyak sekolah lain yang menyumbang pembangunan insan yang baik. Jangan kerana nila setitik rosak susu sebelanga,” katanya. – BERNAMA


Hanis Nadiah reda keputusan penggantungan, tekad tidak ulangi kesilapan

KUALA LUMPUR: Pemain hoki wanita negara, Hanis Nadiah Onn menerima keputusan penggantungan untuk mewakili pasukan kebangsaan pada Sukan SEA Kemboja 2023, Mei ini dengan hati terbuka.

Meskipun berasa kecewa dan tidak menjangka perkara itu akan terjadi, pemain berusia 26 tahun itu menegaskan akan tetap kekal komited untuk memburu kejuaraan bagi pasukan Negeri Sembilan dalam Saingan Liga Hoki Malaysia (MHL) 2023.

“Sebagai atlet profesional saya akan letak tepi (masalah ini) dan saya akan beri komitmen kepada kelab saya juga, sebab kelab yang jaga saya, saya juga hormati kelab dan Konfederasi Hoki Malaysia (KHM).

“Sekiranya saya cemerlang di liga dan persatuan memberi ruang kepada saya semula (mewakili negara) saya akan kembali dan saya akan buktikan yang saya masih relevan untuk mewakili negara,” katanya selapas perlawanan Piala Sumbangsih Saingan MHL Wanita 2023 di sini malam tadi.

Hanis Nadiah yang juga Pemain Harapan Terbaik Asia 2016 itu pada masa sama turut bertekad untuk tidak mengulangi kesilapan berkenaan selain mengingatkan para atlet negara untuk sentiasa berhati-hati ketika membuat sebarang hantaran dalam media sosial.

Semalam, Jawatankuasa Siasatan Majlis Sukan Negara (MSN) dan KHM telah membuat keputusan bahawa Hanis Nadiah digantung dan tidak dibenarkan mewakili pasukan kebangsaan pada Sukan SEA Kemboja 2023.

Keputusan itu dibuat berhubung isu komen Hanis Nadiah didakwa berbaur perkauman berkaitan konsert penyanyi dan komposer dari India AR Rahman di ibu negara, bulan lepas.

Pada perlawanan Piala Sumbangsih MHL Wanita itu Hanis Nadiah yang mewakili skuad Negeri Sembilan (NSE) berjaya menjulang kejuaraan selepas menundukkan pasukan Uniten Thunder (KPT) 2-1 menerusi penentuan pukulan penalti. – BERNAMA


Bersatu, PAS buat pertukaran kerusi untuk PRU15

KUALA LUMPUR: Bersatu dan PAS akan melakukan pertukaran kerusi yang kini disandang wakil parti masing-masing dalam Pilihan Raya Umum ke-15, kata Setiausaha Agung Perikatan Nasional (PN) Datuk Seri Hamzah Zainudin.

Hamzah yang juga Setiausaha Agung Bersatu berkata pertukaran kerusi berkenaan merupakan strategi PN untuk menang dalam PRU15.

“Selama kami berbincang dengan parti komponen dalam menghadapi PRU15 ini, perkara penting adalah untuk memastikan pemimpin semua komponen boleh menang kawasan yang akan kita calonkan.

“Pertukaran kerusi dahulunya mungkin dimenangi oleh Bersatu, kini mungkin PAS perlukannya. Ia akan menentukan pemimpin berkenaan boleh menang di kawasan-kawasan itu,” kata Menteri Dalam Negeri itu dalam sidang media khas op banjir di Bukit Aman di sini hari ini.

Mengulas mengenai sama ada PAS komited untuk bersama PN atau masih lagi berunding dengan Barisan Nasional (BN) dalam menghadapi PRU15, Hamzah menegaskan PAS masih bersama PN.

Selain Bersatu dan PAS, PN dianggotai Gerakan, Parti Solidariti Tanah Airku (STAR) dan Parti Progresif Sabah (SAPP).

Perdana Menteri Datuk Seri Ismail Sabri Yaakob mengumumkan pembubaran Parlimen ke-14 berkuat kuasa 10 Oktober untuk memberi laluan kepada PRU15 selepas diperkenankan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah. – BERNAMA


Maqis rampas 740 kilogram daging kerbau dari India

JOHOR BAHRU: Jabatan Perkhidmatan Kuarantin dan Pemeriksaan Malaysia (MAQIS) Johor merampas 740 kilogram daging kerbau dari India bernilai RM11,700 di Pelabuhan Pasir Gudang di Pasir Gudang, semalam.

Pengarah MAQIS Johor, Edie Putra Md Yusof berkata, hasil pemeriksaan dijalankan pegawai penguat kuasa jabatan itu pada 5 petang telah menemukan 37 kotak daging kerbau dalam sebuah kontena.

“Kotak-kotak tersebut mempunyai tarikh penyembelihan, tarikh pembuatan, tarikh luput dan nama pengimport tidak sama seperti dinyatakan pada sijil halal yang dikeluarkan.

“Susulan itu, seorang lelaki tempatan berusia lingkungan 30an yang merupakan ejen penghantaran ditahan, bagaimanapun dia telah dilepaskan setelah diambil keterangan,” katanya menerusi kenyataan hari ini.

Edie Putra berkata, kes disiasat mengikut Seksyen 13 Akta Perkhidmatan Kuarantin dan Pemeriksaan Malaysia 2011 (Akta 728) kerana memberi perakuan atau dokumen lain yang tidak tepat dan mengelirukan yang boleh dihukum di bawah Seksyen 13 akta sama.

Beliau berkata, pihaknya sentiasa komited menjalankan penguatkuasaan di pintu masuk bagi menjamin keselamatan keluaran pertanian dalam negara dan mematuhi syarat serta peraturan ditetapkan oleh kerajaan, seterusnya memastikan biosekuriti makanan negara sentiasa terkawal dan selamat digunakan. – BERNAMA